*Жоба*

ҚАЗАҚСТАН РЕСПУБЛИКАСЫНЫҢ

ЗАҢЫ

**Ғылым және технологиялық саясат туралы**

Осы Заң ғылым, ғылыми, ғылыми-техникалық қызмет, ғылыми және (немесе) ғылыми-техникалық қызмет нәтижелерін коммерцияландыру саласындағы қоғамдық қатынастарды реттейді, Қазақстан Республикасының ұлттық ғылыми жүйесінің жұмыс істеуі мен оны дамытудың негізгі қағидаттары мен тетіктерін айқындайды.

**1-тарау. ЖАЛПЫ ЕРЕЖЕЛЕР**

**1-бап. Осы Заңда пайдаланылатын негізгі ұғымдар**

Осы Заңда мынандай негізгі ұғымдар пайдаланылады:

1. Аккредиттеу – нәтижесінде ғылыми және (немесе) ғылыми-техникалық

қызмет субъектілері өз қызметінің Қазақстан Республикасының заңнамасында белгіленген талаптарға сәйкестігін ресми тануды иеленетін рәсім;

2) ғалым – ғылыми зерттеулерді жүзеге асыратын әрі ғылыми және (немесе) ғылыми-техникалық қызмет нәтижелеріне қол жеткізетін жеке тұлға;

3) ғылым –функциясы табиғи байлықты ұтымды пайдалану және қоғамды тиімді басқару мақсатында табиғат, қоғам және ойлау заңдарын зерделеу, болмыс туралы объективті білімді тұжырымдау және теориялық жағынан жүйелеу болып табылатын адам қызметінің саласы;

4) ғылыми-технологиялық саясат – ғылымның негізгі мақсаттарын, бағыттарын, даму қағидаттары мен ғылыми және (немесе) ғылыми-техникалық қызмет субъектілерін мемлекеттік қолдау тетіктерін айқындайтын мемлекеттік технологиялық саясаттың бір бөлігі;

5) ғылыми-білім беру консорциумы – ғылыми ұйымдар, жоғары және (немесе) жоғары оқу орнынан кейінгі білім беру ұйымдары және басқа да заңды тұлғалар, оның ішінде өндіріс саласында жұмыс істейтін басқа да заңды тұлғалар іргелі, қолданбалы ғылыми зерттеулерді жүргізу, технологиялық инновацияларды әзірлеу және жоғары білікті мамандарды даярлау үшін зияткерлік, қаржылық және өзге де ресурстарды біріктіретін бірлескен шаруашылық және ғылыми қызмет туралы шарт негізіндегі ерікті тең құқықты уақытша бірлестік;

6) ғылыми және ғылыми-техникалық жоба мен бағдарлама – болжанған ғылыми-техникалық жұмыс мазмұнын қамтитын, жоспарланған жұмыстарды жүргізудің мақсаттары мен міндеттері, өзектілігі, жаңалығы, ғылыми-практикалық маңыздылығы мен орындылығы негізделген ғылыми, ғылыми-техникалық, тәжірибелік-конструкторлық, маркетингтік зерттеулерді білдіретін құжат;

7) ғылыми, ғылыми-техникалық қызмет саласындағы мемлекеттік саясат – ғылым мен техника, ғылыми-техникалық жетістіктерді коммерцияландыру, жаңа технологияларды құруды ынталандыру саласындағы ғалымдар мен ұйымдар қызметінің негізгі басымдықтарын, мақсаттарын, бағыттарын, қағидаттары мен тәртібін айқындайтын әлеуметтік және экономикалық саясаттың құрауыш бөлігі;

8) ғылыми және (немесе) ғылыми-техникалық қызмет есебі – ғылыми-техникалық жұмыстың іске асырылуы туралы ақпаратты, ғылыми, ғылыми-техникалық, тәжірибелік-конструкторлық, маркетингтік зерттеулерді, сондай-ақ жоспарланған жұмыстардың әрі қарай жүргізілуінің орындылығы туралы не аяқталған ғылыми, ғылыми-техникалық жоба мен бағдарлама нәтижесі туралы ақпаратты қамтитын құжат;

9) ғылыми және (немесе) ғылыми-техникалық қызмет нәтижелерін коммерцияландыру туралы есеп – ғылыми және (немесе) ғылыми-техникалық қызмет нәтижелерін коммерцияландыру жобасын іске асыру нәтижелері туралы ақпаратты қамтитын құжат;

10) ғылыми және (немесе) ғылыми-техникалық қызмет нәтижесі– ғылыми және (немесе) ғылыми-техникалық қызметті жүзеге асыру барысында тиісті ғылыми әдістермен және құралдармен алынған және кез келген ақпарат жеткізгіште тіркелген жаңа білім немесе шешімдер, сондай-ақ, өндіріске ендірілген ғылыми әзірлемелер мен технологиялар, сондай-ақ жаңа бұйымдардың, материалдар мен заттардың модельдері, макеттері, үлгілері;

11) ғылыми-зерттеу жұмысы – бұрыннан бар білімді кеңейту және жаңа білім алу, ғылыми гипотезаларды тексеру, табиғат пен қоғам дамуының заңдылықтарын анықтау, жобаларды ғылыми жинақтау, ғылыми негіздеу мақсатында ғылыми ізденуге, зерттеулер, эксперименттер жүргізуге байланысты жұмыс;

12) ғылыми зерттеулер – ғылыми және (немесе) ғылыми-техникалық қызмет нәтижелеріне қол жеткізу мақсатында ғылыми-зерттеу, тәжірибелік-конструкторлық және технологиялық жұмыстар шеңберінде ғылыми және (немесе) ғылыми-техникалық қызмет субъектілері тиісті ғылыми әдістермен және құралдармен жүзеге асыратын қолданбалы, іргелі, стратегиялық ғылыми зерттеулер;

13) ғылыми инфрақұрылым – ғылыми зертханалық және инженерлік жабдық, тәжірибелік-өнеркәсіптік өндіріс, бірегей объектілер, сондай-ақ ғылыми және ғылыми-техникалық қызметті жүзеге асыруға арналған өзге де жылжымалы және жылжымайтын мүлік;

14) ғылым кандидаты, ғылым докторы – ізденушілердің диссертациялар қорғауы негізінде берілген ғылыми дәрежелер;

15) ғылыми қызмет – зерделенетін объектілерге, құбылыстарға (процестерге) тән қасиеттерді, ерекшеліктер мен заңдылықтарды анықтау мақсатында қоршаған болмысты зерделеуге және алынған білімді практикада пайдалануға бағытталған қызмет;

16) ғылыми қызметкер – ғылыми ұйымда, жоғары және (немесе) жоғары оқу орнынан кейінгі білім беру ұйымында немесе ұйымның ғылыми бөлімшесінде жұмыс істейтін, жоғары білімі бар, ғылыми және (немесе) ғылыми-техникалық қызмет нәтижесін алатын және оны іске асыратын жеке тұлға;

17) ғылыми тағылымдама – «Болашақ» халықаралық стипендиясы шеңберіндегі тағылымдаманы қоспағанда, ғылыми зерттеулердің таңдалған бағыты бойынша кәсіптік құзыреттілікті дамыту мақсатында жетекші шетелдік және (немесе) отандық жоғары және (немесе) жоғары оқу орнынан кейінгі білім беру ұйымдарындағы, ғылыми ұйымдар мен өзге де ұйымдардағы ғалымдар тағылымдамасы;

18) ғылыми-техникалық ақпарат – ғылыми, ғылыми-техникалық және өндірістік қызмет барысында алынатын, зерттеулердің ұлттық және шетелдік нәтижелері мен ғылымның, техниканың, технологиялардың жетістіктері туралы мәліметтерді қамтитын ақпарат;

19) ғылыми-техникалық қызмет – технологиялық, конструкторлық, экономикалық пен әлеуметтік-саяси және өзге де міндеттерді шешу үшін ғылымның, техника мен өндірістің барлық саласында жаңа білім алуға және оны қолдануға, осы зерттеулерді жүргізу үшін қажетті нормативтік-техникалық құжаттама әзірлеуді қоса алғанда, ғылымның, технологияның және өндірістің біртұтас жүйе ретінде жұмыс істеуін қамтамасыз етуге бағытталған қызмет;

20) ғылым саласындағы уәкілетті орган (бұдан әрі – уәкілетті орган) – ғылым және ғылыми-техникалық қызмет саласында салааралық үйлестіруді және басшылықты жүзеге асыратын мемлекеттік орган;

21) ғылымды қаржыландыру қағидалары – ғылыми және (немесе) ғылыми-техникалық қызметті базалық және бағдарламалық-нысаналы қаржыландыру, ғылыми және (немесе) ғылыми-техникалық қызметті гранттық қаржыландыру және ғылыми және (немесе) ғылыми-техникалық қызмет нәтижелерін коммерцияландыру, іргелі ғылыми зерттеуді жүзеге асыратын ғылыми ұйымдарды қаржыландыру қағидалары;

22) ғылыми әдеп – ғылыми ұйымдар, жоғары және (немесе) жоғары оқу орнынан кейінгі білім беру ұйымдары ғылыми қызметте ұстанатын адамгершілік және моральдық құндылықтар негізінде қалыптастырылатын қағидаттар мен нормалар жиынтығы;

23) ғылыми және (немесе) ғылыми-техникалық қызмет нәтижелерін коммерцияландыру орталығы (офис) – ғылыми және (немесе) ғылыми-техникалық қызмет нәтижелерін коммерцияландыруды жүзеге асыратын заңды тұлға, ғылыми ұйымның, жоғары оқу орнының, дербес немесе өзге де білім беру ұйымының құрылымдық немесе оқшауланған бөлімшесі;

24) ғылыми және (немесе) ғылыми-техникалық қызмет нәтижелерін коммерцияландыру саласындағы зияткерлік қызмет нәтижесі (бұдан әрі – зияткерлік қызмет нәтижесі) – ғылыми және (немесе) ғылыми-техникалық қызмет немесе өзге де қызмет нәтижесінде алынған өнертабыстар, пайдалы модельдер, өнеркәсіптік үлгілер, селекциялық жетістіктер, интегралдық микросхемалардың топологиялары, бағдарламалық қамтылым мен зияткерлік қызметтің басқа да нәтижелері;

25) ғылыми және (немесе) ғылыми-техникалық қызмет нәтижелерін ендіру (пайдалану) – жаңа өнімді немесе жаңа технологияны игерудің ғылыми-өндірістік циклінің қорытынды сатысын іске асыруға бағытталған қызмет;

26) ғылыми және (немесе) ғылыми-техникалық қызмет нәтижелерін коммерцияландыру – зияткерлік қызмет нәтижелерін қоса алғанда, ғылыми және (немесе) ғылыми-техникалық қызмет нәтижелерін жаңа немесе жетілдірілген тауарларды, процестер мен көрсетілетін қызметтерді нарыққа шығару мақсатында практикалық тұрғыда қолдануға байланысты, кіріс алуға бағытталған қызмет;

27) ғылыми және (немесе) ғылыми-техникалық қызмет нәтижелерін коммерцияландыруға арналған грант – экономиканың басым секторлары шеңберінде ғылыми және (немесе) ғылыми-техникалық қызмет нәтижелерін коммерцияландыру жобаларын іске асыру үшін өтеусіз және қайтарымсыз негізде берілетін бюджет және (немесе) бюджеттен тыс қаражат;

28) жетекші ғалым – ғылым докторы немесе кандидаты дәрежесі, философия докторы (PhD), бейіні бойынша доктор дәрежесі, уәкілетті органның тиісті талаптарында айқындалған ғылыми жетістіктері мен көрсеткіштері бар ғалым;

29) жоғары және (немесе) жоғары оқу орнынан кейінгі білім беру ұйымының, ғылыми және (немесе) ғылыми-техникалық қызмет субъектілерінің эндаумент-қоры – инвестициялық кірісі ғылыми, ғылыми-техникалық және (немесе) білім беру қызметін қаржыландыруға, сондай-ақ стартаптарды венчурлік қаржыландыруға бағытталатын, қайырымдылық көмек, өтеусіз аударымдар, қайырмалдықтар, гранттар, білім беру ұйымдары құрылтайшыларының (қатысушыларының) және ғылыми және (немесе) ғылыми-техникалық қызмет субъектілерінің салымдары есебінен қалыптастырылатын нысаналы капитал қоры;

30) зияткерлік меншік – азаматтың немесе заңды тұлғаның қорғау құжатымен негізделген, ғылыми-зерттеу, тәжірибелік-конструкторлық және технологиялық жұмыстардың нәтижесінде алынған зияткерлік шығармашылық қызмет нәтижелеріне және азаматтық айналымға қатысушыларды, тауарларды, жұмыстарды немесе көрсетілетін қызметтерді дараландыру құралдарына айрықша құқығы;

31) индустриялық-ғылыми технологиялық консорциум – бағдарламалық-нысаналы қаржыландыру конкурсын қатысу мақсатында ғылыми-зерттеу және (немесе) тәжірибелік-конструкторлық жұмыстарды жүргізу және ғылыми және (немесе) ғылыми-техникалық қызмет нәтижелерін коммерцияландыру үшін ғылыми ұйымдар, жоғары және (немесе) жоғары оқу орнынан кейінгі білім беру ұйымдары және кәсіпкерлік субъектілері қалыптастырған заңды тұлғалардың бірлестігі;

32) инженерлік-техникалық қызметкер – ғылыми ұйымда немесе жоғары және (немесе) жоғары оқу орнынан кейінгі білім беру ұйымында не кәсіпорында жұмыс істейтін, кәсіптік орта немесе жоғары білімі бар, ғылыми және (немесе) ғылыми-техникалық қызмет нәтижесін алуға оны іске асыруға жәрдемдесетін жеке тұлға;

33) Қазақстан Республикасы Ұлттық ғылым академиясының академигі – ғылым саласындағы көрнекті жетістіктері бар, академия ғылым саласындағы уәкілетті орган айқындайтын тәртіппен және шарттарда сайлайтын ғалым;

34) қауымдастырылған профессор (доцент), профессор – уәкілетті орган беретiн ғылыми атақтар;

35) қолданбалы ғылыми зерттеу – практикалық мақсаттарға қол жеткізу және нақты міндеттерді шешу үшін жаңа білім алуға және оны қолдануға бағытталған зерттеу;

36) «Қазақстан ғылымы» бірыңғай ақпараттық жүйесі – ғылыми, ғылыми-техникалық қызмет процестерін, ғылымды қаржыландыру нысандары бойынша конкурстық рәсімдерді цифрландыруды, мемлекеттік ғылыми-техникалық сараптаманы, ғылыми-техникалық ақпаратты талдау мен өңдеуді, ғылыми-техникалық электрондық кітапхана мен цифрлық архивті, Қазақстан ғалымдарының бірыңғай дерекқорын қамтамасыз етуге арналған ақпараттандыру объектісі;

37) сервистік компания – ғылыми және (немесе) ғылыми-техникалық қызмет нәтижелерін коммерцияландыру үшін қажетті консалтингтік, инжинирингтік, сертификатталған, патенттелген және басқа да көрсетілетін қызметтерді ұсынатын заңды тұлға;

38) мемлекеттік тапсырыс – уәкілетті органның және (немесе) салалық уәкілетті органдардың ғылыми және (немесе) ғылыми-техникалық қызмет субъектісіне базалық, гранттық және бағдарламалық-нысаналы қаржыландыру, іргелі ғылыми зерттеулерді жүзеге асыратын ғылыми ұйымдарды қаржыландыру, ғылыми-техникалық қамтамасыз етуді және ғылыми және (немесе) ғылыми-техникалық қызмет нәтижелерін және коммерцияландыруды қаржыландыру нысанында бюджет есебінен қаржыландырылатын ғылыми-зерттеу жұмыстарын орындауға арналған шарт негізінде берген тапсырысы;

39) облыстардың, республикалық маңызы бар қалалардың, астананың жергілікті атқарушы органдарының мемлекеттік тапсырысы – облыстардың, республикалық маңызы бар қалалардың жергілікті атқарушы органының гранттық қаржыландыру нысанында жергілікті бюджет есебінен қаржыландырылатын ғылыми-зерттеу жұмыстарын орындауға арналған шарт негізінде ғылыми және (немесе) ғылыми-техникалық қызмет субъектісіне берген тапсырысы;

40) стартап-компания – Қазақстан Республикасы аумағында тіркелген, шағын немесе орта кәсіпкерлік субъектілеріне жататын және ұсынылған талаптардың біріне сәйкес келетін:

жоғары және (немесе) жоғары оқу орнынан кейінгі білім беру ұйымдарының, ғылыми ұйымдардың қатысуымен құрылған, қызметі ғылыми және (немесе) ғылыми-техникалық қызмет нәтижелерін коммерцияландыруға бағытталған;

инновацияларды әзірлейтін жеке кәсіпкер немесе заңды тұлға;

41) салалық уәкілетті орган – ғылым және ғылыми-техникалық қызмет саласындағы мемлекеттік саясатты іске асыруды және тиісті салада ғылыми зерттеулер жүргізу жөніндегі жұмыстарды үйлестіруді жүзеге асыратын мемлекеттік орган;

42) стратегиялық ғылыми зерттеулер – стратегиялық міндеттерді шешуге бағытталған ғылыми зерттеулер;

43) толық ғылыми цикл жобасы – ғылыми және (немесе) ғылыми-техникалық қызмет субъектілері іске асыратын, үйлестірілген ғылыми, ғылыми-техникалық жұмыстар кешені;

44) тәжірибелік-конструкторлық жұмыстар – өнімді жасау немесе жаңғырту кезінде орындалатын жұмыстар кешені, тәжірибелік үлгілерге арналған конструкторлық және технологиялық құжаттаманы әзірлеу, тәжірибелік үлгілер мен пайдалы модельдерді дайындау және сынау;

45) тәжірибелік өндіріс – тәжірибелік үлгілер мен пайдалы модельдерді, жаңа өнімдерді, әдістерді, процестер мен жүйелерді тестен өткізуге, дайындауға және сынамалауға арналған заңды тұлғаның өндіріс алаңы;

46) технологиялар трансфері – ғылыми және ғылыми-техникалық қызмет нәтижелерін, білімді, технологияларды және зияткерлік меншікке құқықтарды өнеркәсіптік-инновациялық қызмет субъектілері енгенге дейін оларды беру процесі;

47) ұлттық инновациялық жүйенің «бірыңғай терезесі» – бірыңғай портал арқылы инновациялық қызмет пен инновацияны дамытуды қолдау шараларына қолжетімділікті қамтамасыз ететін ақпараттандыру объектісі;

48) философия докторы (PhD), бейіні бойынша доктор – ғылыми-педагогикалық бағыт немесе кәсіптік қызметтің тиісті саласы бойынша докторантура бағдарламасын меңгерген және Қазақстан Республикасында немесе оның шегінен тыс жерлерде диссертация қорғаған, Қазақстан Республикасының заңнамасында белгіленген тәртіппен танылған адамдарға берілетін дәрежелер;

49) іргелі ғылыми зерттеу – табиғат, қоғам, адам дамуының негізгі заңдылықтары мен олардың өзара байланысы туралы жаңа ғылыми білім алуға бағытталған теориялық және (немесе) эксперименттік зерттеу.

**2-бап. Қазақстан Республикасының ғылым туралы заңнамасы**

1. Қазақстан Республикасының ғылым және технологиялық саясат туралы заңнамасы Қазақстан Республикасының Конституциясына негізделеді, осы Заңнан және Қазақстан Республикасының өзге де нормативтік құқықтық актілерінен тұрады.

2. Осы заңда реттелген гранттық, бағдарламалық-нысаналы қаржыландыру, іргелі ғылыми зерттеулерді жүзеге асыратын ғылыми ұйымдарды қаржыландыру, ғылыми және (немесе) ғылыми-техникалық қызмет нәтижелерін коммерцияландыруға арналған гранттар қаражатынан жүзеге асырылатын ғылыми зерттеулерді жүргізу бөлігіндегі құқықтық қатынастарға Қазақстан Республикасының сатып алуды, оның ішінде мемлекеттік сатып алуды жүзеге асыру тәртібіне қойылатын талаптарды белгілейтін заңнамасының күші қолданылмайды.

3. Өнеркәсіптік-инновациялық қызмет субъектiлерiне ғылыми жетiстiктер мен инновацияларды ескере отырып, технологияларды коммерцияландыруға жәрдемдесу Қазақстан Республикасының Кәсіпкерлік кодексіне сәйкес жүзеге асырылады.

4. Егер Қазақстан Республикасы ратификациялаған халықаралық шартта осы Заңда қамтылғаннан өзге қағидалар белгiленсе, онда халықаралық шарттың қағидалары қолданылады.

**3-бап. Осы Заңның мақсаттары, негiзгi қағидаттары мен мiндеттерi**

1. Осы заңның мақсаттары ғылымды дамыту және елдің бәсекеге қабілеттілігін қамтамасыз ету үшін ғылыми жетістіктер нәтижелерін ендіру жөніндегі технологиялық саясатты іске асыру, ғылыми, ғылыми-техникалық және инновациялық қызметті салааралық үйлестіру болып табылады.

2. Ғылым, ғылыми-техникалық және инновациялық қызмет саласындағы мемлекеттік саясат мынадай қағидаттарға негізделеді:

1) процеске барлық қатысушының өзара іс-қимыл жасауы кезіндегі транспаренттілік;

2) ғылым саласында мемлекеттiк технологиялық саясатты iске асыру үшiн қолайлы жағдайлар жасау;

3) ғылыми және (немесе) ғылыми-техникалық қызмет нәтижелерін алуға, кіріс алуға тартылатын тұлғалардың құқықтары мен мүдделеріне кепілдік беру;

4) экономиканың басым салаларында ғылымды, ғылыми-техникалық қызметті экономикалық ынталандыру;

5) білім, ғылым, өндіріс және даму институттарының күш-жігерін интеграциялау.

3. Осы баптың мақсаттарына қол жеткізу мынадай міндеттерді шешу арқылы іске асырылады:

1) мемлекеттік технологиялық саясатты қалыптастыру және ғылым мен техника саласындағы қатынастарды мемлекеттік реттеу;

2) ғылымның тиімді жұмыс істеуі және технологиялық саясатты іске асыру;

3) іргелі және қолданбалы ғылыми зерттеулерді дамыту;

4) ғылыми қызметкерлер мен ғылыми ұйымдардың мәртебесін арттыру;

5) ғылымның өндіріспен интеграциялау;

6) ғылымды кадрлық, материалдық-техникалық, ғылыми-техникалық және ақпараттық қамтамасыз ету.

**4-бап. Осы Заңның қолданылу саласы**

1. Осы Заңның күші Қазақстан Республикасының Кәсіпкерлік кодексіне және «Өнеркәсіптік саясат туралы» Қазақстан Республикасының Заңына қайшы келмейтін бөлігінде ғылыми, ғылыми-техникалық қызметті және (немесе) ғылыми және ғылыми-техникалық қызмет нәтижелерін коммерцияландыруды жүзеге асыратын барлық жеке және заңды тұлғаларға қолданылады.

2. Мемлекеттік қорғаныстық тапсырысты қалыптастыру және орындау кезінде ғылым және ғылыми-техникалық қызмет саласындағы қоғамдық қатынастар «Қорғаныс өнеркәсібі және мемлекеттік қорғаныстық тапсырыс туралы» Қазақстан Республикасының Заңымен реттеледі.

3. Биологиялық қауіпсіздік саласындағы ғылым және ғылыми-техникалық қызмет саласындағы қоғамдық қатынастар «Қазақстан Республикасының биологиялық қауіпсіздігі туралы» Қазақстан Республикасы Заңының талаптары ескеріле отырып реттеледі.

**2-тарау. МЕМЛЕКЕТТІК ОРГАНДАРДЫҢ ҒЫЛЫМИ ЖӘНЕ ҒЫЛЫМИ-ТЕХНИКАЛЫҚ ҚЫЗМЕТ САЛАСЫНДАҒЫ ҚҰЗЫРЕТІ**

**5-бап. Қазақстан Республикасы Үкіметінің құзыреті**

Қазақстан Республикасының Үкіметі:

1) ел дамуының жалпыұлттық басымдықтарына сәйкес ғылым, ғылыми-техникалық қызмет саласындағы мемлекеттік саясаттың, сондай-ақ ғылым саласындағы технологиялық саясаттың негізгі бағыттарын әзірлейді және оның жүзеге асырылуын ұйымдастырады;

2) әлеуметтік-экономикалық даму басымдықтарына сәйкес ғылымның, ғылыми-техникалық қызметтің басым бағыттарын, сондай-ақ Қазақстан Республикасындағы стратегиялық, іргелі және қолданбалы ғылыми зерттеулердің басым бағыттарын айқындайды;

3)Қазақстан Республикасының Үкіметі жанындағы Қазақстан Республикасының Жоғары ғылыми-техникалық комиссиясын (бұдан әрі – Жоғары ғылыми-техникалық комиссия) құрады және оның ережесі мен құрамын бекітеді;

4) Ұлттық мемлекеттік ғылыми-техникалық сараптама орталығын құрады;

5) ғылыми және (немесе) ғылыми-техникалық қызметті, сондай-ақ ғылыми және (немесе) ғылыми-техникалық қызмет нәтижелерін коммерцияландыруды қаржыландыратын заңды тұлғаларды айқындайды;

6) Қазақстан Республикасының Конституциясымен, Қазақстан Республикасының заңдарымен және Қазақстан Республикасы Президентінің актілерімен өзіне жүктелген өзге де функцияларды орындайды.

**6-бап. Уәкілетті органның құзыреті**

Уәкілетті орган:

1) ғылым, ғылыми-техникалық қызмет және ғылыми және (немесе) ғылыми-техникалық қызмет нәтижелерін коммерцияландыру саласында мемлекеттік саясатты қалыптастырады және іске асырады, салааралық үйлестіруді жүзеге асырады;

2) мемлекеттік қорғаныстық тапсырыс шеңберінде қалыптастырылатын ғылыми, ғылыми-техникалық жобалар мен бағдарламаларды қоспағанда, бюджеттен қаржыландырылатын іргелі және қолданбалы ғылыми зерттеулердің ғылыми, ғылыми-техникалық жобалары мен бағдарламаларын үйлестіреді;

3) Қазақстан Республикасы Ұлттық ғылым академиясының академиктерін сайлау қағидалары мен өлшемшарттарын әзірлейді және бекітеді;

4) Қазақстан Республикасы Президентінің жанындағы Ғылым және технологиялар жөніндегі ұлттық кеңес айқындайтын, ғылым мен технологияларды дамытудың стратегиялық басым бағыттарына сәйкес Қазақстан Республикасында ғылымды дамытудың басым бағыттарын, іргелі және қолданбалы ғылыми зерттеулерді әзірлейді және оларды Жоғары ғылыми-техникалық комиссияның бекітуіне ұсынады.

Биологиялық қауіпсіздік саласын қозғайтын іргелі және қолданбалы ғылыми зерттеулердің басым бағыттары шеңберінде ғылыми зерттеулерді іріктеу кезінде Қазақстан Республикасының биологиялық қауіпсіздік саласындағы заңнамасының талаптары ескеріледі;

5) ғылыми және (немесе) ғылыми-техникалық қызметті базалық қаржыландыру нормаларын әзірлейді және бекітеді;

6) осы Заңның 38-бабына сәйкес іргелі ғылыми зерттеулерді жүзеге асыратын ғылыми ұйымдарды қаржыландыру тәртібін әзірлейді және бекітеді;

7) Жоғары ғылыми-техникалық комиссияның қызметін қамтамасыз етеді;

8) мемлекеттік қорғаныстық тапсырыс шеңберінде қалыптастырылатын ғылыми, ғылыми-техникалық жобалар мен бағдарламаларды қоспағанда, бюджет есебінен іске асырылатын іргелі және қолданбалы ғылыми зерттеулердің ғылыми, ғылыми-техникалық жобалары мен бағдарламаларын әзірлеуді ұйымдастырады және оларды қалыптастыру, орындау және аяқтау сатыларында іске асырады;

9) бюджеттен қаржыландырылатын ғылыми, ғылыми-техникалық жобалар мен бағдарламаларды, ғылыми және (немесе) ғылыми-техникалық қызмет нәтижелерін коммерцияландыру жобаларын және олардың орындалуы жөніндегі есептерді мемлекеттік есепке алу қағидалаларын әзірлейді және бекітеді;

10) осы Заңның 38-бабына сәйкес іргелі ғылыми зерттеулерді жүзеге асыратын ғылыми ұйымдардың тізбесін бекітеді;

11) мемлекеттік ғылыми-техникалық сараптаманы ұйымдастыру және жүргізу қағидаларын әзірлейді және бекітеді;

12) ғылыми-техникалық ақпаратты жинау, өңдеу және талдау жөніндегі іс-шаралар кешенін жүзеге асыратын ұйымды айқындайды;

13) зерттеу университеті мәртебесін береді және оны дамыту бағдарламасын бекітеді;

14) жоғары оқу орындарына «зерттеу университеті» мәртебесін беру тәртібі мен өлшемшарттарын әзірлейді;

15) технологиялардың әзірлігі мен ұйымның технологиялық әзірлігі деңгейлерін айқындау әдістемесін әзірлейді және бекітеді;

16) ұлттық ғылыми кеңестердің қызметін үйлестіреді;

17) салалық уәкілетті органдардың, облыстардың, республикалық маңызы бар қалалардың, астананың жергілікті атқарушы органдарының ғылыми, ғылыми-техникалық жобалар мен бағдарламалар шеңберінде жүзеге асырылатын жұмысын үйлестіреді;

18) ғылыми тағылымдамадан өтуге арналған шығыстар нормаларын және үлгілік шарттарды бекітеді;

19) жыл сайынғы «Үздік ғылыми қызметкер», «Үздік жас ғалым» сыйлықтарын беру қағидаларын бекітеді;

20) ғылымды қаржыландыру қағидаларын әзірлейді және бекітеді;

21) бюджеттен қаржыландырылатын ғылыми, ғылыми-техникалық жобалар мен бағдарламаларды, ғылыми және (немесе) ғылыми-техникалық қызмет нәтижелерін коммерцияландыру жобаларын және олардың орындалуы жөніндегі есептерді мемлекеттік есепке алуды ұйымдастырады;

22) мемлекеттік қорғаныстық тапсырыс шеңберінде қалыптастырылатын ғылыми, ғылыми-техникалық жобалар мен бағдарламаларды қоспағанда, бюджеттен қаржыландырылатын, орындалған ғылыми, ғылыми-техникалық жобалар мен бағдарламалардың есептерін бекітеді;

23) ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламаларының іске асырылуына мониторинг жүргізеді;

24) ғылым саласындағы мемлекеттік технологиялық саясатты қалыптастыруға және іске асыруға қатысады;

25) ғылыми зерттеулер мен әзірлемелерді ұйымдастыру қағидаларын бекітеді;

26) ең маңызды және кеңінен қолданылатын өнертабыстардың авторлары үшін жыл сайынғы конкурстар өткізеді;

27) осы Заңның және Қазақстан Республикасының заңнамасының мақсаттары мен міндеттеріне сәйкес ғылым саласындағы нормативтік құқықтық актілерді әзірлейді және бекітеді. Заңға тәуелді нормативтік құқықтық актілердің тізбесі Ғылым саласындағы уәкілетті орган туралы ережеде айқындалады;

28) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады;

**7-бап. Салалық уәкілетті органның құзыреті**

Салалық уәкілетті орган:

1) ғылым, ғылыми-техникалық қызмет саласында ұсыныстар әзірлеуге және ғылыми, ғылыми-техникалық қызмет саласындағы мемлекеттік саясатты, ғылыми және (немесе) ғылыми-техникалық қызмет нәтижелерін коммерцияландыру саласындағы технологиялық саясатты жүзеге асыруға, тиісті салада ғылыми зерттеулер жүргізу жұмысын үйлестіруге қатысады;

2) тиісті салада іргелі және қолданбалы ғылыми зерттеулердің басым бағыттарын қалыптастыруға қатысады;

3) ғылыми-техникалық кеңесті құрады және оның ережесін бекітеді;

4) бюджеттен қаржыландырылатын ғылыми, ғылыми-техникалық жобалар мен бағдарламаларды әзірлеуді ұйымдастырады және оларды тиісті салада іске асыру жұмыстарын жүзеге асырады;

5) тиісті сала бойынша бюджеттен қаржыландырылатын ғылыми, ғылыми-техникалық жобалар мен бағдарламалардың есептерін бекітеді;

6) ұлттық ғылыми кеңестердің құрамына қосу үшін уәкілетті органға кандидатуралар бойынша ұсыныстар енгізеді;

7) уәкілетті органға осы Заңның 38-бабына сай базалық қаржыландыру субъектілерінің және іргелі ғылыми зерттеулерді жүзеге асыратын ғылыми ұйымдардың тізбелерін қалыптастыру жөнінде ұсыныстар енгізеді;

8) ғылымды қаржыландыру қағидаларын әзірлеуге қатысады;

9) тиісті саладағы ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламаларының іске асырылуына мониторингті жүзеге асырады;

10) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

**8-бап. Облыстардың, республикалық маңызы бар қалалардың, астананың жергілікті атқарушы органдарының құзыреті**

1. Облыстардың, республикалық маңызы бар қалалардың, астананың жергілікті атқарушы органдары:

1) өңірде ғылымды дамытудың басым бағыттарын айқындайды және өңірде іске асырылатын ғылыми, ғылыми-техникалық жобалар мен бағдарламаларды қаржыландыруды ұйымдастырады;

2) тиісті аумақта ғылыми және (немесе) ғылыми-техникалық қызмет нәтижелерін коммерцияландыру саласындағы мемлекеттік саясатты іске асырады;

3) ғылыми және (немесе) ғылыми-техникалық қызмет нәтижелерін коммерцияландыру жобаларын қаржыландыру үшін жеке кәсіпкерлік субъектілердің гранттары мен инвестицияларын тарту бойынша жәрдем көрсетеді, оларды қоса қаржыландыруға қатысады;

4) өнім шығаруды және (немесе) жаңа технологияларды енгізуді жүзеге асыратын бірлескен өндірістер құру мақсатында жеке кәсіпкерлік субъектілерінің, квазимемлекеттік сектордың ғылыми және (немесе) ғылыми-техникалық қызмет субъектілерімен өзара іс-қимылын қамтамасыз ету жөніндегі шараларды жүзеге асырады;

5) жеке кәсіпкерлік субъектілерінің (оның ішінде шетелдік), квазимемлекеттік сектордың ғылыми және (немесе) ғылыми-техникалық қызмет субъектілерімен өзара іс-қимылын қамтамасыз ету үшін облыстық, республикалық маңызы бар қалалар мен астаналық ғылым жөніндегі кеңестерді құрады;

6) қызметі ғылыми және (немесе) ғылыми-техникалық қызмет нәтижелерін коммерцияландыру (практикада қолдану) болып табылатын заңды тұлғаларды, оның ішінде стартап-компанияларды құруға және (немесе) олардың жарғылық капиталына қатысады;

7) ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламаларының іске асырылуына мониторингті жүзеге асырады;

8) уәкілетті органмен және салалық уәкілетті органдармен бірлесіп, ғылыми және (немесе) ғылыми-техникалық қызмет нәтижелерін коммерцияландыру саласындағы әдістемелік қамтамасыз етуге қатысады;

9) ғылымды дамытудың басым бағыттары бойынша ұсыныстар енгізеді.

2. Облыстардың, республикалық маңызы бар қалалардың, астананың жергілікті атқарушы органдарының:

1) ұсыныстар әзірлеуге және ғылым мен ғылыми-техникалық қызмет саласындағы мемлекеттік саясатты іске асыруға, өңірде қолданбалы ғылыми зерттеулер жүргізу жұмыстарын үйлестіруге;

2) облыстық бюджеттен, республикалық маңызы бар қала және астана бюджеттерінен қаржыландырылатын қолданбалы ғылыми, ғылыми-техникалық жобалар мен бағдарламаларды әзірлеуді ұйымдастыруға және олардың іске асуын жүзеге асыруға;

3) облыстық бюджеттен, республикалық маңызы бар қала және астана бюджеттерінен қаржыландырылатын қолданбалы ғылыми, ғылыми-техникалық жобалар мен бағдарламалардың есептерін бекітуге құқығы бар.

**3-тарау. ҒЫЛЫМИ ЖӘНЕ (НЕМЕСЕ) ҒЫЛЫМИ-ТЕХНИКАЛЫҚ ҚЫЗМЕТ СУБЪЕКТІЛЕРІ**

**9-бап. Ғылыми және (немесе) ғылыми-техникалық қызмет субъектілері**

1. Ғылыми және (немесе) ғылыми-техникалық қызмет субъектілері ғылыми, ғылыми-техникалық қызметті жүзеге асыратын жеке және заңды тұлғалар болып табылады.

2. Ғылыми және (немесе) ғылыми-техникалық қызмет субъектілерінің шығармашылық еркіндігіне, жосықсыз бәсекелестіктен қорғалуына, ғылыми және (немесе) ғылыми-техникалық қызметке, оның ішінде мемлекеттік бюджеттен және Қазақстан Республикасының заңнамасында тыйым салынбаған басқа да көздерден қаржыландырылатын ғылыми, ғылыми-техникалық жобалар мен бағдарламалар конкурстарына қатысуға тең құқығына кепілдік беріледі және қамтамасыз етіледі.

3. Ғылыми және (немесе) ғылыми-техникалық қызмет субъектілері Қазақстан Республикасының заңнамасында белгіленген тәртіппен және шарттарда зияткерлік меншік объектілерін пайдалануға, оның ішінде сатуға немесе сатуға ұсынуға құқылы.

4. Ғылыми және (немесе) ғылыми-техникалық қызмет субъектілерінің ұлттық қауіпсіздікке қатерлерді жоюды қамтамасыз ету жөніндегі қызметі Қазақстан Республикасының ұлттық қауіпсіздік саласындағы заңнамасына сәйкес жүзеге асырылады.

5. Ғылыми және (немесе) ғылыми-техникалық қызмет субъектілерінің ғылыми және өндірістік қызметте пайдаланылатын патогендік және өнеркәсіптік микроорганизмдердің ұлттық және жұмыс топтамаларын қалыптастыру, жүргізу және күтіп-ұстау жөніндегі қызметі Қазақстан Республикасының биологиялық қауіпсіздік саласындағы заңнамасына сәйкес жүзеге асырылады.

**10-бап. Ғылыми және (немесе) ғылыми-техникалық қызметті жүзеге асыратын жеке тұлғалар**

1. Ғылыми және (немесе) ғылыми-техникалық қызметті жүзеге асыратын жеке тұлғалар ғылыми ұйымдармен, ғылыми және (немесе) ғылыми-техникалық қызметті жүзеге асыратын жоғары және (немесе) жоғары оқу орнынан кейінгі білім беру ұйымдарымен еңбек қатынастарында тұратын ғылыми, инженерлік-техникалық және өзге де қызметкерлер, сондай-ақ ғылыми және (немесе) ғылыми-техникалық қызметті өз бетінше жүзеге асыратын ғалымдар болып табылады.

2. Жеке тұлғалардың ғылымды қаржыландыру қағидалары мен конкурс шарттарына сәйкес мемлекеттік бюджеттен қаржыландырылатын ғылыми, ғылыми-техникалық жобалар мен бағдарламалар конкурстарына қатысуға құқығы бар.

**11-бап. Ғылыми ұйымдар**

1. Қызметінің негізгі түрі ғылыми, ғылыми-техникалық қызметті жүзеге асыру, оның ішінде зияткерлік меншік объектілеріне құқықты іске асыру, сондай-ақ ғылыми зерттеулер жүргізу болып табылатын заңды тұлға ғылыми ұйым болып табылады.

Ғылыми ұйым жанынан консультативтік-кеңесші органдар құрылуы мүмкін.

2. Мемлекеттік меншікке негізделген ғылыми ұйымдар мемлекеттік ғылыми ұйымдар болып табылады.

Дауыс беретін акцияларының (жарғылық капиталға қатысу үлестерінің) елу және одан да көп пайызы мемлекетке тиесілі ғылыми ұйымдар, сондай-ақ дауыс беретін акцияларының (жарғылық капиталға қатысу үлестерінің) елу және одан да көп пайызы тікелей не жанама түрде заңды тұлғаларға тиесілі ғылыми ұйымдар мемлекеттік ғылыми ұйымдарға теңестірілген және (жарғылық капиталға қатысу үлестері) мемлекетке тиесілі болып табылады. Жанама тиесілігі өзге заңды тұлғаның дауыс беретін акцияларының (жарғылық капиталға қатысу үлестерінің) елу және одан да көп пайызының әрбір келесі тұлғаға тиесілі дегенді білдіреді.

3. Қазақстан Республикасының Ұлттық ғылым академиясы жалғыз Жоғары ғылыми ұйым болып табылады.

Жоғары ғылыми ұйым өз қызметін ғылымның маңызды бағыттары бойынша жүргізілетін іргелі және қолданбалы ғылыми зерттеулердің сабақтастығын қамтамасыз ету мақсатында жүзеге асырады. Жоғары ғылыми ұйымның басқару органдары, олардың құрылымы, құзыреті, басқару органдары мүшелерін қалыптастыру тәртібі, өкілеттік мерзімдері, олардың шешімдер қабылдау тәртібі мемлекеттік мүлік жөніндегі уәкілетті органның келісімі бойынша ғылым саласындағы уәкілетті орган бекіткен жарғыда айқындалады.

4. Ғылыми және (немесе) ғылыми-техникалық қызмет саласында жұмыс істейтін ұлттық және салалық академиялар, қоғамдық бірлестіктер болып табылатын ғалымдардың шығармашылық одақтары ғылыми, ғылыми-техникалық саясатты қалыптастыруға және іске асыруға, ғылымды дамытудың басым бағыттарын әзірлеуге, ғылыми зерттеулердің, ғылыми сыйлықтар алуға ұсынылған жұмыстардың ғылыми-техникалық сараптамасына, ғылыми-техникалық саладағы нормативтік құқықтық актілердің жобаларын әзірлеуге, Қазақстан Республикасының әлеуметтік-экономикалық дамуын қамтамасыз ететін ғалымдардың кәсіби шоғырлануына қатысады.

**12-бап. Жоғары және (немесе) жоғары оқу орнынан кейінгі білім беру ұйымдарының ғылыми қызметі**

1. Жоғары және (немесе) жоғары оқу орнынан кейінгі білім беру ұйымы жүзеге асыратын қызметтің негізгі түрі: ғылыми, ғылыми-техникалық және инновациялық, оның ішінде зияткерлік меншік объектілеріне құқығын іске асыру, сондай-ақ ғылыми зерттеу және тәжірибелік-конструкторлық жұмыстар жүргізу болып табылады.

2. Жоғары және (немесе) жоғары оқу орнынан кейінгі білім беру ұйымдарының, сондай-ақ олардың ғылыми қызметкерлерінің ұжымдық қолданыстағы ғылыми зертханалардың көрсетілетін қызметтерін пайдалануға, мемлекеттік бюджеттен және Қазақстан Республикасының заңнамасында тыйым салынбаған өзге де көздерден қаржыландырылатын ғылыми, ғылыми-техникалық жобалар мен бағдарламалар конкурстарына қатысуға тең құқығы бар.

3. Жоғары және (немесе) жоғары оқу орнынан кейінгі білім беру ұйымдары оқу процесіне ғылымның озық жетістіктерін енгізумен қатар оқу процесіне ғылыми, ғылыми-зерттеу ұйымдарының, оның ішінде шетелдік ғылыми ұйымдардың ғалымдарын тартуға құқылы.

4. Мемлекеттік жоғары және (немесе) жоғары оқу орнынан кейінгі білім беру ұйымдары Қазақстан Республикасының заңнамасында белгіленген тәртіппен ғылыми зертханалар, ғылыми-зерттеу институттары, тәжірибелік өндірістер, жобалау-конструкторлық ұйымдар, сондай-ақ ғылыми-білім беру консорциумдарын құруға құқылы.

5. Жоғары және (немесе) жоғары оқу орнынан кейінгі білім беру ұйымдарына уәкілетті органның ұсынуы бойынша зерттеу университеті мәртебесін берілуі мүмкін.

**13-бап. Зерттеу университеті**

1. Зерттеу университеті уәкілетті орган бекітетін университетті дамыту бағдарламасын іске асыратын және іргелі және қолданбалы ғылыми зерттеулер мен өзге де ғылыми-техникалық, тәжірибелік-конструкторлық жұмыстарды ұйымдастыруға және жүргізуге қатысатын жоғары және (немесе) жоғары оқу орнынан кейінгі білім беру ұйымы болып табылады.

2. Зерттеу университетінің негізгі міндеті жоғары және жоғары оқу орнынан кейінгі білім берудің барлық деңгейлерінде ғылыми қызмет пен білім беру процесін интеграциялау болып табылады.

3. Зерттеу университеті жоғары және жоғары оқу орнынан кейінгі білім беру бағдарламаларының стандарттарын дербес әзірлейді және іске асырады. Білім беру бағдарламаларын іске асыру шарттары мен игеру нәтижелеріне қойылатын талаптар мемлекеттік стандарттарда белгіленетін жоғары және жоғары оқу орнынан кейінгі білім берудің тиісті бағдарламаларынан төмен болмауға тиіс.

4. Зерттеу университеті жоғары және жоғары оқу орнынан кейінгі білім беру бағдарламалары бойынша оқуға қабылдау кезінде бейіндік бағыттағы қосымша талаптарды белгілеуге құқылы.

**14-бап. Ғылым саласындағы өзге де ұйымдар**

Ғылыми және (немесе) ғылыми-техникалық қызмет негізгі қызмет түрі болып табылмайтын ұйымдар өздерінің құрылтай құжаттарында бекітілген міндеттерді шешу мақсатында өз құрылымында ғылыми бөлімшелер құруға құқылы.

**4-тарау. ҚАЗАҚСТАН РЕСПУБЛИКАСЫНЫҢ ҰЛТТЫҚ ҒЫЛЫМ АКАДЕМИЯСЫ**

**15-бап. Қазақстан Республикасының Ұлттық ғылым академиясы**

1. Қазақстан Республикасының Ұлттық ғылым академиясын (бұдан әрі – Академия) Қазақстан Республикасының Үкіметі жоғары ғылыми ұйым нысанында құрады.

2. Академия өз құрамында уәкілетті орган белгілеген тәртіппен сайланатын Ғылым академиясына мүше жеке тұлғаларды біріктіреді.

3. Академия:

1) әлеуметтік-экономикалық даму басымдықтарына сәйкес ғылыми, ғылыми-техникалық қызметтің басым бағыттарын, сондай-ақ Қазақстан Республикасындағы стратегиялық, іргелі және қолданбалы ғылыми зерттеулердің басым бағыттарын айқындау жөнінде ұсынымдар әзірлейді;

2) Қазақстан Республикасының Президенті жанындағы Ғылым және технологиялар жөніндегі ұлттық кеңеске уәкілетті орган ұсынған ғылым мен технологияларды дамытудың стратегиялық басым бағыттарына талдау жүргізеді;

3) бағдарламалық нысаналы қаржыландыру үшін Жоғары ғылыми-техникалық комиссияға ұсынылған ғылыми-техникалық тапсырмаларға сараптама жүргізеді;

4) ғылымды дамыту бойынша форсайттық зерттеулерді дайындауды және жүргізуді жүзеге асырады;

5) ғылым саласында атаулы сыйлықтар мен стипендиялар алу үшін конкурстар өткізеді;

6) ғылым мен техниканың түрлі салаларында ғылыми зерттеулер жүргізеді;

7) ғылыми журналдар шығарады;

8) халықаралық ғылыми және ғылыми-техникалық ынтымақтастықты дамытуға қатысады;

9) ғылымды насихаттауға қатысады;

10) Қазақстан Республикасының заңнамасында көзделген өзге де өкілеттіктерді жүзеге асырады.

4. Академияның басқару органдары:

1) жоғары орган – Қамқоршылық кеңес (бұдан әрі – Кеңес);

2) өкілді орган – академиктердің жалпы жиналысы (бұдан әрі – Жиналыс);

3) консультативті-кеңесші орган – төралқа (бұдан әрі – Төралқа);

4) атқарушы орган – басқарма (бұдан әрі – Басқарма).

Басқару органдары өз өкілеттіктерін осы Заңға, басқару органдарының ережелеріне және жарғыға сәйкес жүзеге асырады.

5. Қазақстан Республикасының Үкіметі тағайындайтын тұлға Кеңестің төрағасы болып табылады.

Кеңестің айрықша құзыретіне мыналар жатады:

1) Академияның стратегиясы мен даму жоспарын бекіту, оларды іске асыру барысы туралы Академияның есептерін қарау;

2) ғылым және технологиялық саясат саласындағы мемлекеттік саясатты іске асыруға жәрдемдесу;

3) Академия қызметінің тиімділігін арттыру жөнінде ұсыныстар әзірлеу;

4) Академия қызметін жүзеге асыру, Академияның басқару органдары қабылдаған шешімдерді орындау мәселелері бойынша ақпаратты қарау, сондай-ақ Академияның қамқоршылық кеңесінің отырыстарында (жиналыстарында)

мәселелерді қарау қорытындылары бойынша Академияның басқа басқару органдары үшін ұсынымдар әзірлеу;

5) Академия қызметінің нәтижелері туралы ақпаратын қарау, осындай ақпаратты қарау қорытындылары бойынша ұсынымдар әзірлеу.

Кеңес заңнамада және Кеңес туралы ережеде көзделген өзге де өкілеттіктерді жүзеге асыра алады.

6. Кеңес мүшелерінің саны бес адамнан кем болмауға тиіс. Атқарушы органның мүшелері Кеңеске сайлана алмайды.

7. Кеңес отырысы жылына кемінде бір рет өткізіледі. Кезектен тыс отырыс Басқарманың шешімі бойынша не Кеңес мүшелерінің кемінде жиырма пайызының талабы бойынша өткізіледі.

8. Кеңестің алдағы отырысы туралы Кеңес мүшелеріне кемінде үш күн бұрын хабарлануға тиіс.

9. Отырысқа қатысып отырған Кеңес мүшелерінің кемінде жиырма пайызының талап етуі бойынша шешім қабылдау жасырын дауыс беру арқылы жүргізіледі.

10. Кеңес отырысын төраға, ал ол болмаған кезде – Кеңес мүшелерінің бірі жүргізеді.

11. Егер осы Заңда немесе Кеңестің ережесінде өзгеше көзделмесе, Кеңестің шешімі отырысқа қатысып отырған Кеңес мүшелерінің көпшілік даусымен қабылданады. Кеңестің әр мүшесінің бір дауысы болады.

12. Жиналыс Академия қызметіне жалпы басшылықты жүзеге асырады.

13. Жоғары ғылыми ұйымның бірінші басшысы Жиналыс төрағасы болып табылады.

 Жиналыс құрамына уәкілетті орган айқындайтын академиктерді сайлау қағидалары мен өлшемшарттарына сәйкес сайланған академиктер кіреді.

Жиналыстың сандық құрамы мен өкілеттік мерзімі жарғымен айқындалады.

14. Жиналыстың айрықша құзыретіне мыналар жатады:

1) Өтпелі төралқа мүшелерін қоспағанда, Академия академиктерін, Академия Төралқасының мүшелерін сайлау;

2) құрметті атақтар мен наградалар беру;

3) Академияның стратегиясы мен даму жоспары бойынша ұсынымдар әзірлеу;

4) Академияның ғылыми және (немесе) ғылыми-техникалық қызмет жобаларына қатысуы жөнінде ұсыныстар әзірлеу;

5) академиктердің ғылыми, ғылыми-техникалық қызметінің нәтижелерін, Академияның құрылымдық бөлімшелері басшыларының және жекелеген ғалымдардың баяндамаларын тыңдау және талқылау;

6) Академия қызметінің тиімділігін арттыру бойынша ұсынымдар әзірлеу.

Жиналыс заңнамада және жарғыда көзделген өзге де өкілеттіктерді жүзеге асыра алады.

16. Жиналысты төраға жарғыда белгіленген мерзімде шақырады.

17. Жиналыс отырысы оған жиналыс мүшелерінің көпшілігі қатысқан кезде заңды деп танылады.

18. Жиналыс төрағасының құқықтары мен міндеттері жарғыда айқындалады.

19. Жиналыс мүшелерінің немесе оның төрағасының әрекеттеріне жиналыс отырысында шағым жасалуы мүмкін.

 Жиналыс ұсынымдарын Төралқа мен Басқарма қарауға міндетті болып табылады.

20. Жиналыстың қызметін Төралқа қамтамасыз етеді.

Жоғары ғылыми ұйымның бірінші басшысы Төралқа төрағасы болып табылады.

Төралқа Жиналыс отырысында 3 жыл мерзімге сайланады және Жиналыс атынан қызметін жүзеге асырады.

Өтпелі төралқаны қоспағанда, Төралқа жиналыстың шешімімен құрылады.

21. Төралқаның айрықша құзыретіне мыналар жатады:

1) Академия академиктерін сайлау рәсімдерін ұйымдастыру;

2) Кеңес, Жиналыс қабылдаған шешімдердің орындалуын қамтамасыз ету;

3) Академия академигі бағдарламасының орындалуына мониторингті жүзеге асыру;

4) Академия басылымдарының (журналдарының, монографияларының) жоспарын қарайды және бекітеді;

5) Академия академиктерінің төс белгілерін, ғылыми сыйлықтарды, құрметті атақтарды, наградаларды (медальдарды) және куәліктерді құруға ұсынымдар әзірлеу;

6) Академия және басқа да салалық академиялар академиктерінің, ғылыми ұйымдар мен жоғары және (немесе) жоғары оқу орнынан кейінгі білім беру ұйымдары ғалымдарының ғылым бойынша жыл сайынғы Ұлттық баяндаманы орындауын үйлестіру.

Төралқа заңнамада және жарғыда көзделген өзге де өкілеттіктерді жүзеге асыра алады.

22. Төралқа құрамына сайланған адамдар қатарынан екі реттен артық емес қайта сайлана алады.

Төралқа отырыстары тоқсанына кемінде бір рет шақырылады.

Отырыс шақыру туралы талап келіп түскен күннен бастап үш күннен кешіктірілмей Кеңестің, Жиналыстың бастамасы бойынша не талап етуі бойынша шақырылуы мүмкін.

Төралқа отырыстарын өткізуді ұйымдастыруды және оның шешімдерінің орындалуын Басқарма қамтамасыз етеді.

23. Академияның ағымдағы қызметіне басшылықты Басқарма жүзеге асырады. Жоғары ғылыми ұйымның бірінші басшысы Басқарма төрағасы болып табылады.

Академияның атқарушы органы Кеңес, Жиналыс және Төралқа шешімдерінің негізінде және оларды орындау үшін әрекет етеді және оларға есеп береді.

24. Басқарманың сандық құрамы мен өкілеттік мерзімі жарғыда және Қазақстан Республикасының заңнамасында айқындалады.

Басқарма отырысын төраға жарғыда белгіленген мерзімде шақырады.

25. Басқарма отырысы оған басқарма мүшелерінің көпшілігі қатысқан кезде заңды деп танылады.

26. Басқарма төрағасының құқықтары мен міндеттері жарғыда айқындалады.

27. Басқарманың айрықша құзыретіне мыналар жатады:

1) Академияның ұйымдық құрылымы мен штат санын Кеңестің әзірлеуіне және бекітуіне ұсыну;

2) Академияның даму жоспарын және оның орындалуы туралы есептерді әзірлеу және Кеңестің бекітуіне ұсыну;

3) Кеңес, Жиналыс, Төралқа шешімдерінің орындалуын ұйымдастыру;

4) Академия қызметінің ғылыми жетістіктері мен өзге де нәтижелері туралы басқарманың есебін бекіту;

5) Академияның филиалдары мен өкілдіктерін құру және жабу туралы шешімдер қабылдау және олардың қызметі туралы ережелерді бекіту.

Басқарма заңнамада және жарғыда көзделген өзге де өкілеттіктерді жүзеге асыра алады.

28. Қазақстан Республикасының әлеуметтік кодексінде белгіленген зейнеткерлік жасқа толған Ұлттық ғылым академиясының академигіне Қазақстан Республикасының Үкіметі айқындайтын мөлшерде және тәртіппен ай сайынғы өмірлік стипендия белгіленеді.

29. Академияның ғылыми және (немесе) ғылыми-техникалық қызметін қаржыландыру Қазақстан Республикасының Үкіметі айқындайтын тәртіппен, сондай-ақ Қазақстан Республикасының заңнамасында тыйым салынбаған өзге де көздерден жүзеге асырылады.

**16-бап. Технологиялардың дайындық деңгейі**

1. Технологиялардың дайындық деңгейі – гранттық, бағдарламалық-нысаналы қаржыландыру, ғылыми және (немесе) ғылыми-техникалық қызмет субъектілерінің ғылыми және (немесе) ғылыми-техникалық қызмет нәтижелерін коммерцияландыру бойынша конкурсқа ұсынылған ғылыми зерттеулер кезеңінің әзірлену және аяқталу дәрежесін бағалау.

2. Ғылыми зерттеулер кезеңінің пысықталу дәрежесі мен аяқталу дәрежесін бағалау ғылыми және ғылыми-техникалық жобалар мен бағдарламаларға мемлекеттік ғылыми-техникалық сараптама жүргізу барысында Технологиялардың дайындық деңгейін айқындау әдістемесіне сәйкес жүргізіледі.

3. Ғылыми және (немесе) ғылыми-техникалық қызмет субъектілерінің қолда бар материалдық, техникалық және кадр ресурстарының жай-күйін бағалау Технологиялардың дайындық деңгейін айқындау әдістемесі бойынша жүргізіледі.

4. Ғылыми және (немесе) ғылыми-техникалық қызмет субъектілерінің қолда бар материалдық, техникалық және кадр ресурстарының жай-күйін бағалау оларды аккредиттеу барысында Ұйымдардың технологиялық әзірлігінің деңгейін айқындау әдістемесіне сәйкес жүзеге асырылады.

**17-бап. Ғылыми-техникалық кеңестер**

1. Реттелетін салалардағы салалық уәкілетті органдардың жанынан, ғылыми ұйымдардың, жоғары және (немесе) жоғары оқу орнынан кейінгі білім беру ұйымдарының және кәсіпорындардың жанынан ғылыми-зерттеу және тәжірибелік-конструкторлық жұмыстардың басым бағыттары бойынша ұсыныстар мен ұсынымдар әзірлеу, сондай-ақ ғылыми-техникалық жобалар мен бағдарламаларды бағалау мақсатында ғылыми-техникалық кеңестер құрылады.

2. Жер қойнауын пайдаланушылардың ғылым саласындағы міндеттемелері шеңберінде жер қойнауын пайдаланушылардың қаражатынан қаржыландырылатын ғылыми-техникалық жобалар мен бағдарламаларды салалық уәкілетті органдар жанындағы ғылыми-техникалық кеңестер қарайды.

**5-тарау. ҒЫЛЫМИ ЖӘНЕ ҒЫЛЫМИ-ТЕХНИКАЛЫҚ ҚЫЗМЕТТІ БАСҚАРУ**

**18-бап. Ғылыми және ғылыми-техникалық қызметті басқару және оның қағидаттары**

Стратегиялық, сараптамалық және әкімшілік функцияларды бөлуді сақтай отырып, Қазақстан Республикасында ұлттық ғылыми жүйені дамыту және оның жұмыс істеуі мақсатында ғылыми және ғылыми-техникалық қызметті басқаруды:

1) Қазақстан Республикасының Президенті;

2) Қазақстан Республикасының Үкіметі;

3) Жоғары ғылыми-техникалық комиссия;

4) Қазақстан Республикасының Үкіметі жанындағы Технологиялық саясат жөніндегі кеңес;

5) апелляциялық комиссия;

6) ұлттық ғылыми кеңестер;

7) уәкілетті орган;

8) салалық уәкілетті органдар;

9) облыстардың, республикалық маңызы бар қалалардың, астананың жергілікті атқарушы органдары жүзеге асырады.

**19-бап. Ғылыми және ғылыми-техникалық қызметті басқару қағидаттары**

Ғылыми және ғылыми-техникалық қызметті басқару мынадай қағидаттарға негізделеді:

1) ғылыми және ғылыми-техникалық қызметтің басымдылығы;

2) ғылыми және (немесе) ғылыми-техникалық қызмет субъектілерінің ашықтығы, объективтілігі және теңдігі;

 3) ғылыми, ғылыми-техникалық жобалар мен бағдарламалар сараптамасының объективтілігі мен тәуелсіздігі;

4) ғылыми зерттеулердің экономикалық тиімділігі мен нәтижелілігі;

5) ғылым, білім және өндіріс интеграциясы;

 6)ғылыми және ғылыми-техникалық қызмет нәтижелерін коммерцияландыруды ынталандыру;

7) технологиялар трансфері.

**20-бап. Жоғары ғылыми-техникалық комиссия**

1. Жоғары ғылыми-техникалық комиссия Қазақстан Республикасының Үкіметі жанындағы консультативтік-кеңесші орган болып табылады.

2. Жоғары ғылыми-техникалық комиссияның құрамы Қазақстан Республикасы Үкіметінің мүшелері, Қазақстан Республикасы Парламентінің депутаттары, мемлекеттік органдардың, Ұлттық ғылым академиясының басшылары, жетекші ғалымдар, әртүрлі білім салаларының сарапшылары, ұлттық басқарушы холдингтердің, ұлттық даму институттарының, ұлттық холдингтердің, ұлттық компаниялардың, кәсіпкерлік субъектілерінің және республикалық ғылыми қоғамдық бірлестіктердің өкілдері арасынан қалыптастырылады және Қазақстан Республикасы Үкіметінің қаулысымен бекітіледі.

3. Жоғары ғылыми-техникалық комиссияның негізгі міндеттері мыналар болып табылады:

1) ғылыми және ғылыми-техникалық қызметті дамытуға бағытталған стратегиялық міндеттер мен басымдықтарды қалыптастыру;

2) ғылымды дамытудың басым бағыттарын айқындау;

3) ғылым бағыттары бойынша басым іргелі және қолданбалы ғылыми зерттеулерді айқындау;

4) ұлттық ғылыми кеңестердің ұсыныстарын қарау;

5) ғылымды дамытудың басым бағыттары бойынша ғылыми және (немесе) ғылыми-техникалық қызметті бюджеттен қаржыландыру көлемдерін айқындау және бөлу, сондай-ақ мемлекеттік қорғаныс тапсырысы шеңберінде қалыптастырылатын ғылыми, ғылыми-техникалық жобалар мен бағдарламаларды қоспағанда, ғылыми және (немесе) ғылыми-техникалық қызмет нәтижелерін коммерцияландыруды қаржыландыру көлемдерін айқындау;

6) бағдарламалық-нысаналы қаржыландыру үшін ғылыми-техникалық тапсырмаларды айқындау;

7) іргелі ғылыми зерттеулерді жүзеге асыратын ұйымдардың тізбесін айқындау болып табылады.

**21-бап. Апелляциялық комиссия**

1. Апелляциялық комиссия консультативтік-кеңесші орган болып табылады.

2. Апелляциялық комиссияның құрамы уәкілетті органның, салалық уәкілетті органдардың, ғылыми қоғамдық бірлестіктердің өкілдері, сарапшылар, сондай-ақ ғалым болып табылатын Жоғары ғылыми-техникалық комиссияның мүшелері арасынан қалыптастырылады.

Апелляциялық комиссияның төрағасы апелляциялық комиссия мүшелерінің арасынан сайланады.

3. Конкурсқа қатысушылардың өтініштерін және уәкілетті органның ұсынымдарын қарау тәртібі, оның ішінде Әдеп кодексін сақтау мәселелері апелляциялық комиссия туралы ережеде айқындалады.

4. Апелляциялық комиссияның шешімдерін ұлттық ғылыми кеңестер, уәкілетті орган және (немесе) салалық уәкілетті органдар айқындаған ғылыми және (немесе) ғылыми-техникалық қызметті, сондай-ақ ғылыми және (немесе) ғылыми-техникалық қызмет нәтижелерін коммерцияландыруды қаржыландыратын заңды тұлғалар міндетті түрде орындауға тиіс;

5. Апелляциялық комиссияның жұмыс органын уәкілетті орган айқындайды.

**22-бап. Ұлттық ғылыми кеңестер**

1. Ұлттық ғылыми кеңестер уәкілетті органның жанынан ғылым бағыттары бойынша құрылған алқалы органдар болып табылады.

2. Ұлттық ғылыми кеңестердің негізгі міндеттері мыналар болып табылады:

1) Жоғары ғылыми-техникалық комиссия айқындаған басымдықтарға сәйкес мамандандырылған ғылыми бағыттарды қалыптастыру;

2) ғылыми зерттеулер жүргізу үшін бөлінетін қаржыландыру нысандары мен көлемдерін айқындау;

3) ғылыми жаңалық пен практикалық маңыздылықты, ғылыми-техникалық деңгейді, технологияның келешегін, әзірлену дәрежесін, дайындық деңгейін, мамандандырылған бағыттарға немесе техникалық тапсырмаларға сәйкестігін, ұсынылатын ғылыми, ғылыми-техникалық жобалар мен бағдарламаларды, мемлекеттік ғылыми-техникалық сараптаманың қорытындыларын ескере отырып, сұратылатын қаржыландыру көлемінің экономикалық негізділігін бағалау;

4) Қазақстан Республикасының жаңа ғылыми бағыттардағы қажеттіліктерін бағалау;

5) іргелі және қолданбалы ғылыми зерттеулер бойынша ғылыми, ғылыми-техникалық жобалар мен бағдарламаларды, сондай-ақ бюджеттен қаржыландыруға ұсынылатын ғылыми және (немесе) ғылыми-техникалық қызмет нәтижелерін коммерцияландыру жобаларын конкурстық іріктеуді жүзеге асыру;

6) Ұлттық мемлекеттік ғылыми-техникалық сараптама орталығы ұсынатын ғылыми және (немесе) ғылыми-техникалық қызмет, ғылыми және (немесе) ғылыми-техникалық қызмет нәтижелерін коммерцияландыру туралы аралық және қорытынды есептерді, сондай-ақ ғылыми, ғылыми-техникалық жобалар мен бағдарламаларды, ғылыми және (немесе) ғылыми-техникалық қызмет нәтижелерін коммерцияландыру жобаларын іске асыру мониторингінің қорытындыларын қарау, осындай есептер мен мониторинг қорытындыларын қарау нәтижелері бойынша шешім қабылдау.

3. Ұлттық ғылыми кеңестердің құрамдарын уәкілетті орган мемлекеттік органдардың өкілдерінің, құзыретті қазақстандық және шетелдік уәкілетті ғалымдардың арасынан, бұл ретте әрбір ұлттық ғылыми кеңес құрамының кемінде үштен бірі мемлекеттік органдардың, ұлттық басқарушы холдингтердің, ұлттық даму институттарының, ұлттық холдингтердің, ұлттық компаниялардың, сондай-ақ салалық уәкілетті органдардың, ғылыми ұйымдардың, жоғары және (немесе) жоғары оқу орнынан кейінгі білім беру ұйымдарының және ғылыми қоғамдық бірлестіктердің ұсыныстары мен ұсынымдары бойынша жеке кәсіпкерлік субъектілерінің өкілдері арасынан қалыптастырады.

4. Ұлттық ғылыми кеңестер ашық дауыс беру арқылы тиісті қаржы жылына бекітілген бюджет шеңберінде бюджет есебінен осы Заңның 38-бабына сәйкес гранттық және бағдарламалық-нысаналы қаржыландыру (қаржыландыруды тоқтату), ғылыми ұйымдар жүзеге асыратын іргелі ғылыми зерттеулерді:

ғылыми, ғылыми-техникалық жобалар мен ғылыми-зерттеу, тәжірибелік-конструкторлық және технологиялық жұмыстардың бағдарламаларын;

ғылыми-зерттеу, тәжірибелік-конструкторлық және технологиялық жұмыстар бөлігіндегі басқа да бағдарламаларды;

Қазақстан Республикасының ғылыми мекемелерінің, ұйымдары мен кәсіпорындарының қатысуымен іске асырылатын мемлекетаралық ғылыми-техникалық бағдарламалар жобаларын;

ғылыми және (немесе) ғылыми-техникалық қызмет нәтижелерін коммерцияландыру жобаларын қаржыландыру (қаржыландыруды тоқтату) туралы шешімдер қабылдайды.

5. Ұлттық ғылыми кеңестердің шешімдерін уәкілетті орган және салалық уәкілетті органдар міндетті түрде орындауға тиіс.

6. Ұлттық ғылыми кеңестердің мүшелері нақты мәселелерді қарау кезінде кеңеске өздеріне белгілі мүдделер қақтығысы туралы хабарлауға міндетті және кеңес қабылдайтын шешімдердің объективтілігі мен негізділігі үшін жауап береді.

7. Ұлттық ғылыми кеңестер ғылыми және (немесе) ғылыми-техникалық қызмет, ғылыми және (немесе) ғылыми-техникалық қызмет нәтижелерін коммерцияландыру туралы аралық және қорытынды есептерді қабылдайды.

8. Ұлттық ғылыми кеңестер мүшелерiнiң қазақстандық және шетелдiк ғалымдарының іссапар шығыстарын қоса алғанда, ұлттық ғылыми кеңестердiң қызметiн ұйымдастыруды ұлттық мемлекеттiк ғылыми-техникалық сараптама орталығы бюджет есебiнен қамтамасыз етедi.

9. Ұлттық ғылыми кеңестер туралы ереженің құрылымына ұлттық ғылыми кеңестер мүшелерінің Ғылыми әдеп кодексі кіреді.

Ұлттық ғылыми кеңес мүшесінің ұлттық ғылыми кеңестер мүшелерінің Ғылыми әдеп кодексінің талаптары мен ережелерін бұзуы оны ұлттық ғылыми кеңес құрамынан шығаруға негіз болып табылады.

**23-бап. Ұлттық мемлекеттік ғылыми-техникалық сараптама орталығы**

1. Ғылыми, ғылыми-техникалық жобалар мен бағдарламаларға, сондай-ақ ғылыми және (немесе) ғылыми-техникалық қызмет нәтижелерін коммерцияландыру жобаларына сараптаманың, тәуелсіздігін, анықтықтығын және жариялылығын әкімшілендіру бірлігін қамтамасыз ету мақсатында Қазақстан Республикасының Үкіметі Ұлттық мемлекеттік ғылыми-техникалық сараптама орталығын құрады.

2. Ұлттық мемлекеттік ғылыми-техникалық сараптама орталығы:

1) ғылыми және ғылыми-техникалық жобалар мен бағдарламларға, ғылыми және (немесе) ғылыми-техникалық қызмет нәтижелерін коммерцияландыру жобаларына бюджеттен, кәсіпкерлік, жеке және (немесе) заңды тұлғалар субъектілерінің қаражатынан қаржыландыруға ұсынылатын, ғылыми және (немесе) ғылыми-техникалық қызметтің аккредиттелген субъектілері іске асыратын мемлекеттік ғылыми-техникалық сараптама жүргізу жөніндегі жұмыстарды ұйымдастыруды жүзеге асырады;

2) ұлттық ғылыми кеңестердің жұмысын ұйымдастыруды және ұлттық ғылыми кеңестердің мүшелері туралы ақпаратты өзінің интернет-ресурсында орналастыруды жүзеге асырады;

3) мемлекеттік ғылыми-техникалық сараптама нәтижелерінің қорытындыларын және ғылыми, ғылыми-техникалық жобалар мен бағдарламалардың (есептердің), сондай-ақ ғылыми және (немесе) ғылыми-техникалық қызмет нәтижелерін коммерцияландыру жобаларының сараланған тізімдерін ұлттық ғылыми кеңестерге жібереді;

4) орындалған ғылыми, ғылыми-техникалық жобалар мен бағдарламалардың (есептердің), сондай-ақ ғылыми және (немесе) ғылыми-техникалық қызмет нәтижелерін коммерцияландыру жобаларының нәтижелерін бағалайды;

5) ғылыми, ғылыми-техникалық жобалар мен бағдарламалардың, ғылыми және (немесе) ғылыми-техникалық қызмет нәтижелерін коммерцияландыру жобаларының оларды орындау және аяқтау сатыларында іске асырылуына мониторингті және оның қорытындыларын ұлттық ғылыми кеңестерге жіберуді жүзеге асырады;

6) қазақстандық және шетелдік сарапшылардың құрамын сапалы іріктеуді қамтамасыз етеді;

7) мемлекеттік құпияларды құрайтын мәліметтерді қамтитын ғылыми және ғылыми-техникалық жобалар мен бағдарламаларға сараптама жүргізу үшін сарапшылар құрамын іріктеуді Қазақстан Республикасының мемлекеттік құпиялар туралы заңнамасының талаптарын сақтай отырып, қазақстандық ғалымдар қатарынан жүзеге асырады;

8) мемлекеттік ғылыми-техникалық сараптаманы әдістемелік және ұйымдастырушылық-техникалық қамтамасыз етуді жүзеге асырады;

9) ғылыми, ғылыми-техникалық жобалар мен бағдарламалардың, ғылыми және (немесе) ғылыми-техникалық қызмет нәтижелерін коммерцияландыру жобаларының дерекқорларын қалыптастырады;

10) өз қызметін жетілдіру бойынша ғылыми-зерттеу жұмыстарын жүргізеді;

11) бюджеттен қаржыландырылатын ғылыми, ғылыи-техникалық жобалар мен бағдарламалардың, оның ішінде ғылыми және (немесе) ғылыми техникалық қызмет нәтижелерін коммерцияландыру жобаларының және олардың орындалуы жөніндегі есептердің мемлекеттік есебін жүзеге асырады.

3. Ұлттық мемлекеттік ғылыми-техникалық сараптама орталығының:

1) қажетті мемлекеттік органдардан, ғылыми және (немесе) ғылыми-техникалық қызмет субъектілерінен функцияларды жүзеге асыру және оған жүктелген міндеттерді орындау үшін ақпарат сұрауға және алуға;

2) өз құзыретіне жатқызылған мәселелер бойынша түсініктемелер беруге;

3) сараптама жүргізу және ғылыми зерттеулер мониторингін жүзеге асыру үшін белгіленген тәртіппен өзге де ұйымдарды, қазақстандық және (немесе) шетелдік ғалымдарды тартуға;

 4) белгіленген тәртіппен шетелдік ғылыми ұйымдармен өзара іс-қимыл жасауға;

5) ғылыми-техникалық қызмет саласында консультативтік-кеңесші органдар құруға;

6) ғылыми және ғылыми-техникалық даму мәселелері бойынша іс-шаралар жүргізуге;

7) баспа қызметін жүзеге асыруға құқығы бар.

4. Ұлттық мемлекеттік ғылыми-техникалық сараптама орталығының қызметі бюджеттен қаржыландырылады.

**24-бап. Ғылыми-техникалық ақпаратты жинау, өңдеу және талдау**

1. Ғылыми-техникалық ақпаратты жинау, өңдеу және талдау ғылыми жетістіктерге, инновациялар мен жаңа технологиялар нарығына мониторинг, олардың бейімделу әлеуетін бағалау және өнеркәсіп салалары, өнеркәсіптік субъектілері және ғылыми ұйымдардың технологиялық дайындық деңгейі тұрғысынан сыни технологиялармен сәйкестігі үшін жүзеге асырылады.

2. Ғылыми-техникалық ақпаратты жинау, өңдеу және талдау мынадай мақсаттарда іске асырылады:

1) ғылыми зерттеулер мен әзірлемелерді мемлекеттік ынталандыру шараларын жүйелі және ұзақ мерзімді жоспарлауды қамтамасыз ету;

2) ғылымды мемлекеттік ынталандыру шараларының қосылған құны жоғары тауарлар мен көрсетілетін қызметтерді өндіру технологияларын жасауға бағдарлау;

3) өнеркәсiп өндiрiстерiнiң технологиялылылғын арттыру үшін ғылыми -практикалық шешiмдер iздестiру;

4) экономика секторының ғылыми-технологиялық және сынақ базасын орнықты дамыту;

5) отандық технологияларды жасау және өндіріске енгізу және нарыққа шығару бойынша ғылыми зерттеулер мен әзірленімдерге әлеуетті тапсырыс берушіні анықтау;

6) тәжірибелік-конструкторлық, технологиялық және сынақ базасын дамыту үшін ғылыми инфрақұрылымды қолдау;

7) қосылған құны жоғары отандық тауарлар мен көрсетілетін қызметтердің экспорттық әлеуетін дамыту жағдайларын жетілдіру жөнінде ұсынымдар әзірлеу.

3. Ғылыми-техникалық ақпаратты жинау, өңдеу және талдау:

1) ғылыми жетістіктер, ноу-хау, инновациялар және зияткерлік меншік объектілері туралы ғылыми-техникалық ақпаратты жинау, өңдеу және талдау жөніндегі жұмыстарды ұйымдастыруды;

2) ғылыми және (немесе) ғылыми-техникалық қызмет субъектілері арасында ақпараттық қамтамасыз ету жөніндегі жұмыстарды ұйымдастыруды;

3) орындалған ғылыми, ғылыми-техникалық жобалар мен бағдарламалардың (есептердің), сондай-ақ ғылыми және (немесе) ғылыми-техникалық қызмет нәтижелерін коммерцияландыру жобаларының нәтижелеріне кешенді талдау жүргізуді;

4) ғылыми, ғылыми-техникалық жобалар мен бағдарламалардың, ғылыми және (немесе) ғылыми-техникалық қызмет нәтижелерін коммерцияландыру жобаларының іске асырылуын талдауды жүзеге асырады;

5) ғылыми және (немесе) ғылыми-техникалық қызмет субъектілерінің ғылыми, ғылыми-техникалық жобалар мен бағдарламаларды іске асыру нәтижелерінің деректер банктерін қалыптастыруды;

6) ғылыми-техникалық ақпаратты талдауды әдістемелік және ұйымдық-техникалық қамтамасыз етуді қамтиды.

4. Ғылыми және (немесе) ғылыми-техникалық қызмет субъектілерінің уәкілетті орган айқындайтын тәртіппен «Қазақстан ғылымы» бірыңғай ақпараттық жүйесі немесе Ұлттық инновациялық жүйенің бірыңғай терезесі арқылы ғылыми-техникалық ақпаратты алуға құқығы бар.

5. Ғылыми зерттеулер мен ғылыми және (немесе) ғылыми-техникалық қызмет субъектілері әзірленімдерінің дамыту жоспарлары ғылыми жетістіктер мен инновациялар бойынша өзекті ақпаратты ескере отырып іске асырылады.

**25-бап. Мемлекеттік ғылыми-техникалық сараптама**

1. Мемлекеттік ғылыми-техникалық сараптама ғылыми, ғылыми-техникалық жобалар мен бағдарламаларға, сондай-ақ ғылыми және (немесе) ғылыми-техникалық қызмет нәтижелерін коммерцияландыру жобаларына талдамалық бағалауды дайындау мақсатында сараптамалық қорытындылардың тәуелсіздігі, объективтілігі, құзыреттілігі, кешенділігі, сенімділігі, толықтығы мен негізділігі қағидаттарында жүзеге асырылады.

2. Бюджеттен және (немесе) кәсіпкерлік субъектілерінің, жеке және заңды тұлғалардың қаражатынан қаржыландыруға жататын ғылыми, ғылыми-техникалық жобалар мен бағдарламаларға, сондай-ақ ғылыми және (немесе) ғылыми-техникалық қызмет нәтижелерін коммерцияландыру жобаларына мемлекеттік ғылыми-техникалық сараптаманы ғылыми жаңалықты ескере отырып, объектілерді сараптамалық бағалау негізгі міндеттері болып табылатын ғылыми, ғылыми-техникалық жобалар мен бағдарламалар, сондай-ақ ғылыми және (немесе) ғылыми-зерттеу қызмет нәтижелерін коммерцияландыру жобалары технологияларының және қаржыландырудың сұралатын көлемінің экономикалық негізділігін және практикалық маңыздылығын, ұсынылатын ғылыми-техникалық деңгейін, өзектілігін, перспективалығын, әзірлену дәрежесін, дайындық деңгейін ескере отырып құзыретті қазақстандық және шетелдік сарапшылар жүргізеді.

Қазақстандық және шетелдік сарапшыларды іріктеу олардың мамандануына және ғылыми, ғылыми-техникалық жобалар мен бағдарламалардың ерекшеліктеріне, сондай-ақ қаралып отырған өтінімге үлестес болмаған кезде ғылыми және (немесе) ғылыми-техникалық қызмет нәтижелерін коммерцияландыру жобаларына сәйкес ғылымиметрикалық көрсеткіштер негізінде үш жылға жүргізіледі.

3. Сарапшыларды ғылыми-техникалық сараптама жүргізуге тарту үшін шетелдік сарапшылардың дерекқоры құрылады, олардың кандидатураларын жетекші шетелдік университеттер, ғылыми-зерттеу мекемелері, ұлттық ғылым академиялары мен ғылыми қоғамдастықтар ұсынады.

4. Ғылыми, ғылыми-техникалық жобалар мен бағдарламаларды, сондай-ақ ғылыми және (немесе) ғылыми-техникалық қызмет нәтижелерін коммерцияландыру жобаларын бағалауға тартылатын ғалымдар, сарапшылар, оның ішінде шетелдік ғалымдар мен сарапшылар құпиялылықты сақтауға және сараптамаға ұсынылған материалдардың коммерциялық құпиясының сақталуын қамтамасыз етуге міндетті.

**26-бап. Ғылыми, ғылыми-техникалық жобалар мен бағдарламаларды, ғылыми және (немесе) ғылыми-техникалық қызмет туралы жобалар мен есептерді мемлекеттік есеп**

1. Іске асырылып жатқан ғылыми, ғылыми-техникалық жобалар мен бағдарламалардың, ғылыми және (немесе) ғылыми-техникалық қызмет нәтижелерін коммерцияландыру жобаларының, ғылыми және (немесе) ғылыми-техникалық қызмет туралы есептердің мемлекеттік есептемесін жүргізу ғылыми-техникалық ақпараттың ұлттық ресурсын қалыптастыру және Қазақстан Республикасының ғылыми-техникалық әлеуетінің серпінін мониторингілеу мақсатында жүзеге асырылады.

2. Ғылыми және (немесе) ғылыми-техникалық қызмет субъектілері ғылыми, ғылыми-техникалық жобалар мен бағдарламаларды, сондай-ақ бюджет есебінен қаржыландырылатын ғылыми және (немесе) ғылыми-техникалық қызмет нәтижелерін коммерцияландыру жобаларын және олардың орындалуы бойынша есептерді мемлекеттік есепке алуға ұсынуға міндетті.

3.Ұлттық мемлекеттік ғылыми-техникалық сараптама орталығы белгіленген заңнамада белгіленген тәртіппен ғылыми, ғылыми-техникалық жобалар мен бағдарламалардың, ғылыми және (немесе) ғылыми-техникалық қызмет нәтижелерін комерцияландыру жобаларының, ғылыми және (немесе) ғылыми-техникалық қызмет туралы есептердің мемлекеттік есепке алынуын қамтамасыз етеді және уәкілетті орган мен салалық уәкілетті органға хабарлайды.

4. Бюджет қаражаты есебінен қаржыландырылатын ғылыми, ғылыми-техникалық жобаларды және бағдарламаларды орындау жөніндегі есептер бюджет қаражаты есебінен қаржыландырылатын, мемлекеттік құпияларды құрайтын мәліметтерді қамтитын ғылыми, ғылыми-техникалық жобалар мен бағдарламаларды орындау жөніндегі есептерді қоспағанда, уәкілетті органның және салалық уәкілетті органдардың интернет-ресурстарында орналастырылуға жатады.

**27-бап. Ғылыми және ғылыми-техникалық қызмет субъектілерін аккредиттеу**

1. Ғылыми және (немесе) ғылыми-техникалық қызмет субъектілері ерікті аккредиттеу рәсіміне жатады. Мемлекеттік қаржыландыруға қатысатын ғылыми және (немесе) ғылыми-техникалық қызмет субъектілері міндетті аккредиттеу рәсіміне жатады.

2. Ғылыми және (немесе) ғылыми-техникалық қызмет субъектілерін олардың технологиялық даярлық деңгейін ескере отырып аккредиттеуді уәкілетті орган өз қаражаты есебінен жүзеге асырады.

**28-бап. Ғылыми қызметкерлерге еңбекақы төлеу**

1. Мемлекеттік тапсырысты орындайтын мемлекеттік ғылыми ұйымдардың және мемлекеттік жоғары және (немесе) жоғары оқу орнынан кейінгі білім беру ұйымдарының ғылыми қызметкерлеріне еңбекақы төлеу уәкілетті орган белгілеген тәртіппен жүргізіледі.

2. Ғылыми-зерттеу және тәжірибелік-конструкторлық жұмыстарды жүзеге асыратын ғылыми қызметкерлерге осы Заңның 38-бабына сәйкес іргелі ғылыми зерттеулерді жүзеге асыратын ғылыми ұйымдарды қаржыландыру және базалық қаржыландыру шеңберінде немесе гранттық және бағдарламалық-нысаналы қаржыландыру жобалары бойынша бекітілген сома шегінде негізгі жұмыс орны бойынша тиісті диплом немесе білім туралы құжатты тану туралы куәлік болған кезде ай сайын:

республикалық бюджет туралы заңда белгіленген және тиісті қаржы жылының 1 қаңтарына қолданыста болатын 17 еселенген айлық есептік көрсеткіш мөлшерінде философия докторы (PhD), бейіні бойынша доктор дәрежесі үшін;

республикалық бюджет туралы заңда белгіленген және тиісті қаржы жылының 1 қаңтарында қолданыста болатын 25 еселенген айлық есептік көрсеткіш мөлшерінде философия докторы дәрежесі (PhD) және қауымдастырылған профессор ғылыми атағы, бейіні бойынша доктор дәрежесі және қауымдастырылған профессор ғылыми атағы үшін;

республикалық бюджет туралы заңда белгіленген және тиісті қаржы жылының 1 қаңтарында қолданыста болатын 17 еселенген айлық есептік көрсеткіш мөлшерінде ғылым кандидаты, 34 еселенген айлық есептік көрсеткіш мөлшерінде ғылым докторы ғылыми дәрежесі үшін;

республикалық бюджет туралы заңда белгіленген және тиісті қаржы жылының 1 қаңтарында қолданыста болатын 25 еселенген айлық есептік көрсеткіш мөлшерінде ғылым кандидаты ғылыми дәрежесі және қауымдастырылған профессор (доцент) ғылыми атағы, 42 еселенген айлық есептік көрсеткіш мөлшерінде ғылым докторы дәрежесі және қауымдастырылған профессор (доцент) ғылыми атағы үшін;

республикалық бюджет туралы заңда белгіленген және тиісті қаржы жылының 1 қаңтарында қолданыста болатын айлық есептік көрсеткіштің 50 еселенген мөлшерінде философия докторы (PhD), бейіні бойынша доктор дәрежесі және профессор ғылыми атағы, ғылым кандидаты ғылыми дәрежесі және профессор ғылыми атағы үшін, ғылым докторы дәрежесі және профессор ғылыми атағы үшін қосымша ақы белгіленеді.

3. Қазақстан Республикасының аумағында аккредиттелген ғылыми ұйымдармен немесе жоғары және (немесе) жоғары оқу орнынан кейінгі білім беру ұйымдарымен бірлесіп ғылыми зерттеулер орындайтын шетелдік ғалымдардың, сондай-ақ өз қызметін шетелде жүзеге асыратын қазақстандық ғалымдардың еңбегіне ақы төлеу олардың біліктілігін ескере отырып, шарт негізінде жүргізіледі.

**29-бап. Ғылыми қызметкерлердің еңбек демалысы**

1. Мемлекеттік ғылыми ұйымдардың және мемлекеттік ұйымдарға теңестірілген ғылыми ұйымдардың ғылыми қызметкерлеріне өздерінің еңбекақы төлеуге арналған қолда бар қаражаты шегінде сауықтыру үшін бір лауазымдық жалақасы мөлшерінде жәрдемақы төленіп, ғылыми докторларына ұзақтығы - күнтізбелік елу алты күн, ғылым кандидаттары, философия докторлары (PhD), бейіні бойынша докторларға - күнтізбелік қырық екі күн, басқа ғылыми қызметкерлерге - күнтізбелік отыз бес күн ақы төленетін жыл сайынғы еңбек демалысы беріледі.

2. Ұжымдық шартта белгіленген жағдайларда мемлекеттік ғылыми ұйымдарға теңестірілген ғылыми ұйымдардың ғылыми қызметкерлеріне өздерінің еңбекақы төлеуге арналған қолда бар қаражаты шегінде сауықтыру үшін екі лауазымдық жалақысы мөлшерінде жәрдемақы төленіп, ұзақтығы күнтізбелік отыз күн ақы төленетін жыл сайынғы демалыс берілуі мүмкін.

3. Мемлекеттік ғылыми ұйымдардың ғылыми қызметкерлеріне жетекші жоғары және (немесе) жоғары оқу орнынан кейінгі жетекші білім беру ұйымдарында, ғылыми орталықтарда және зертханаларда, оның ішінде шетелде біліктілігін тағылымдамадан өту мақсатында бір жылға дейінгі мерзімге демалыс беріледі. Бұл ретте, демалыс уақытында бұл адамның жалақысы сақталмай, жұмыс орны мен лауазымы сақталады.

4. Демалыс беру тәртібі мен шарттары еңбек заңнамасында және мемлекеттік ғылыми ұйымдардың ішкі құжаттарында айқындалады.

5. Жоғары және (немесе) жоғары оқу орнынан кейінгі білім беру ұйымдарында, ғылыми ұйымдарда жұмыс істейтін жетекші ғалымдардың осы ұйымда кемінде бес жыл үздіксіз ғылыми-педагогикалық жұмыс өтілі болған кезде ғылыми, ғылыми-педагогикалық, ғылыми-техникалық сипаттағы жұмыстарды аяқтау мақсатында ұйымның бюджеттен тыс қаражаты есебінен орташа жалақысы сақтала отырып, бір жылға дейінгі мерзімге шығармашылық демалысқа құқығы бар. Бұл ретте шығармашылық демалыс он жылда бір реттен артық берілмейді.

6. Шығармашылық демалыс беру тәртібі мен шарттары жоғары және (немесе) жоғары оқу орнынан кейінгі білім беру ұйымдарының, ғылыми ұйымдардың ішкі құжаттарында айқындалады.

**30-бап. Ғылыми қызметкерлерді әлеуметтік қорғау шаралары**

1. Мемлекеттік ғылыми ұйымдардың, мемлекеттік ғылми ұйымдарға теңестірілген ғылыми ұйымдардың, мемлекеттік жоғары және (немесе) жоғары оқу орнына кейінгі білім беру ұйымдарының, дауыс беру акцияларының (жарғылық капиталға қатысу үлестерінің) елу және одан да көп пайызы мемлекетке тиесілі жоғары және (немесе) жоғары оқу орынан кейінгі білім беру ұйымдарының, сондай-ақ дауыс беретін акцияларының (жарғылық капиталға қатысу үлестерінің) елу және одан да көп пайызы тікелей не жанама түрде тиесілі жоғары және (немесе) жоғары оқу орнынан кейінгі білім беру ұйымдарының ғылыми-педагогикалық және (немесе) ғылыми-зерттеу жұмысында кемінде бес жыл еңбек өтілі бар ғылыми қызметкерлеріне Қазақстан Республикасының заңнамасында белгіленген тәртіппен және шарттармен тұрған үй иеленуге немесе тұрғын үй жағдайын жақсартуға құқық беріледі.

2. Негізгі жұмыс орны ғылыми және (немесе) ғылыми-техникалық қызметтің аккредиттелген субъектілері болып табылатын, ғылыми-педагогикалық және ғылыми-зерттеу жұмысында кемінде үш жыл еңбек өтілі бар жас ғалымдарға Қазақстан Республикасының заңнамасында белгіленген тәртіппен және шарттарда тұрғын үй иеленуге немесе тұрғын үй жағдайларын жақсартуға құқық беріледі.

3. Мемлекеттік ғылыми ұйымдардың ғылыми қызметкерлері және олармен бірге тұратын олардың отбасы мүшелері тиісті денсаулық сақтау ұйымдарында белгіленген тәртіппен медициналық қызмет көрсетуді пайдаланады.

4. Ғылыми қызметкерлерді зейнетақымен қамтамасыз ету Қазақстан Республикасының Әлеуметтік кодексіне сәйкес жүзеге асырылады.

**31-бап. Ғылыми ұйымдар мен жоғары және (немесе) жоғары оқу орнынан кейінгі білім беру ұйымдарының ғалымдарын, ғылыми қызметкерлерін көтермелеу шаралары**

1. Көтермелеу мақсатында ғылым мен техниканы дамытуға үлес қосқан ғалымдар, ғылыми ұйымдар мен жоғары және (немесе) жоғары оқу орнынан кейінгі білім беру ұйымдарының ғылыми қызметкерлері:

1) Қазақстан Республикасының Президенті тағайындайтын Ғылым мен техника саласындағы Қазақстан Республикасының мемлекеттік сыйлығын алуға ұсынылуы;

2) Қазақстан Республикасының мемлекеттік наградалар туралы заңнамасына сәйкес Қазақстан Республикасының мемлекеттік наградаларына ұсынылуы;

3) үздік ғылыми зерттеулері мен жұмыстары, ғылым саласындағы аса зор жетістіктері үшін жыл сайынғы сыйлықтарды алуға ұсынылуы;

4) мемлекеттік ғылыми стипендияларды алуға ұсынылуы;

5) республикалық бюджет туралы заңда белгіленген және тиісті қаржы жылының 1 қаңтарында қолданыста болатын айлық есептік көрсеткіштің 2000 еселенген мөлшеріндегі «Үздік ғылыми қызметкер» жыл сайынғы сыйлығын алуға ұсынылуы мүмкін.

Мемлекеттік Ғылыми стипендиялар:

мемлекет үшін басым бағыттарда іргелі немесе қолданбалы ғылыми зерттеулерді жүргізуге, ғылыми кадрларды даярлауға белсене қатысатын ғалымдар мен ғылыми қызметкерлерге;

ғылыми проблемаларды шешу бойынша зерттеулер жүргізуге белсене қатысатын және ғылыми қоғамдастық мойындаған, қоса алғанда қырық жасқа дейінгі талантты жас ғалымдарға да берілуі мүмкін.

2. Сыйлықтар мен мемлекеттік ғылыми стипендиялар беруді Қазақстан Республикасының заңнамасына сәйкес өз құзыреті шегінде уәкілетті орган мен салалық уәкілетті органдар жүзеге асырады.

3. Жоғары және (немесе) жоғары оқу орнынан кейінгі білім беру ұйымы эндаумент-қорының инвестициялық кірісі қаражатынан білім алушыларды, ғалымдарды, ғылыми жұмыскерлерді және ұйымдарды көтермелеу шарасы ретінде стипендия төленуі мүмкін.

**32-бап. Ғылыми, ғылыми-техникалық кадрларды даярлау, қайта даярлау және тағылымдамадан өткізу**

1. Жоғары білікті кадрлары және материалдық-техникалық базасы бар ғылыми ұйымдар, жоғары және (немесе) жоғары оқу орнынан кейінгі білім беру ұйымдары өздері үшін басым бағыттар бойынша ғылыми, ғылыми-техникалық кадрларды даярлауды, қайта даярлауды және тағылымдамадан өткізуді жүзеге асыруға құқылы.

2. Ғылыми, ғылыми-техникалық кадрларды даярлау, қайта даярлау және тағылымдамадан өткізу Қазақстан Республикасының заңнамасында белгіленген тәртіппен мемлекеттік бюджеттен ұлттық та және шетелдік те ғылыми ұйымдары мен жоғары және (немесе) жоғары оқу орнынан кейінгі білім беру ұйымдарында жүзеге асырылуы мүмкін.

**33-бап. Ғылыми және ғылыми-техникалық қызмет нәтижелеріне арналған құқық**

1. Ғылыми және (немесе) ғылыми-техникалық қызмет субъектілері жеке кәсіпкерлік, квазимемлекеттік сектор субъектілерімен бірлесіп ғылыми-зерттеу және тәжірибелік-конструкторлық жұмыстарды орындау шеңберінде жасаған ғылыми және (немесе) ғылыми-техникалық қызмет нәтижелеріне айрықша құқықтар, егер олардың арасындағы шартта өзгеше айтылмаса, оларға ортақ тиесілі.

2. Егер шартта ғылыми және (немесе) ғылыми-техникалық қызмет нәтижелеріне айрықша құқық ғылыми және (немесе) ғылыми-техникалық қызмет субъектісіне тиесілі екені көзделген жағдайда, онда жеке кәсіпкерлік, квазимемлекеттік сектор субъектісінің бұл нәтижелерді өз өндірісінде пайдалануға өтеусіз айрықша емес лицензияға құқығы сақталады.

3. Бюджеттен жүзеге асырылатын ғылыми және (немесе) ғылыми-техникалық қызмет нәтижесінде ғылыми және (немесе) ғылыми-техникалық қызмет субъектілері алған зияткерлік меншік құқығы, олар мен зияткерлік меншік объектісі авторы (авторлары) арасындағы шартта өзгеше көзделмесе, ғылыми ұйымдарға тиесілі болады.

4. Мемлекет үшін стратегиялық маңызы бар не мемлекеттік құпияларға жататын мәліметтерді қамтитын зияткерлік меншік объектілерін пайдалану Қазақстан Республикасының заңнамасына сәйкес жүзеге асырылады.

 Зияткерлік меншік объектілеріне айрықша құқықтарды шектеуге Қазақстан Республикасының заңнамасында белгіленген жағдайларда, шекте және тәртіппен жол беріледі.

**7-тарау. ҒЫЛЫМИ ЖӘНЕ (НЕМЕСЕ) ҒЫЛЫМИ-ТЕХНИКАЛЫҚ ҚЫЗМЕТТІ ҚАРЖЫЛАНДЫРУ МЕН ҚОЛДАУ**

**34-бап. Ғылыми және (немесе) ғылыми-техникалық қызметті қаржыландыру**

1. Ғылыми, ғылыми-техникалық жобалар мен бағдарламаларды қаржыландыру бюджеттен, сондай-ақ Қазақстан Республикасының заңнамасында тыйым салынбаған өзге де көздерден жүзеге асырылады.

 2. ғылыми, ғылыми-техникалық жобалар мен бағдарламаларды бюджеттен қаржыландыру мынадай нысандарда жүзеге асырылады:

1) базалық қаржыландыру;

2) гранттық қаржыландыру;

3) бағдарламалық-нысаналы қаржыландыру;

4) іргелі ғылыми зерттеулерді жүзеге асыратын ғылыми ұйымдарды қаржыландыру.

3. Ғылыми және (немесе) ғылыми-техникалық қызмет субъектілерін қаржыландыру ғылымды қаржыландыру қағидаларында белгіленген тәртіппен және шарттарда қаржыландырудың әртүрлі нысандары бойынша бір мезгілде жүзеге асырылуы мүмкін.

4. Ғылыми, ғылыми-техникалық жобалар мен бағдарламаларды іске асыруға арналған шарт ғылыми және (немесе) ғылыми-техникалық қызметтің аккредиттелген субъектісі немесе дербес білім беру ұйымы және уәкілетті орган және (немесе) салалық уәкілетті орган не уәкілетті орган айқындаған, ғылыми және (немесе) ғылыми-техникалық қызметті қаржыландыратын заңды тұлғалар арасында оларды іске асырудың бүкіл, бірақ бес жылдан аспайтын мерзіміне жасалады.

**35-бап. Базалық қаржыландыру**

1. Базалық қаржыландыру уәкілетті органда аккредиттелген және салалық уәкілетті орган айқындаған, олар үшін басым бағыттар бойынша ғылыми зерттеулер жүргізуге арналған мемлекеттік тапсырманы және мемлекеттік тапсырысты орындайтын мемлекеттік ғылыми ұйымдарға және мемлекеттік ғылыми ұйымдарға теңестірілген ғылыми ұйымдарға, мемлекеттік жоғары және (немесе) жоғары оқу орнынан кейінгі білім беру ұйымдарына, дауыс беретін акцияларының (жарғылық капиталға қатысу үлестерінің) елу және одан да көп пайызы мемлекетке тиесілі жоғары және (немесе) жоғары оқу орнынан кейінгі білім беру ұйымдарына, сондай-ақ дауыс беретін акцияларының (жарғылық капиталға қатысу үлестерінің) елу және одан да көп пайызы мемлекетке тиесілі заңды тұлғаларға дауыс беретін акцияларының (жарғылық капиталға қатысу үлестерінің) елу және одан да көп пайызы тікелей не жанама түрде тиесілі жоғары және (немесе) жоғары оқу орнынан кейінгі білім беру ұйымдарына бөлінеді.

2. Базалық қаржыландыру уәкілетті орган бекіткен іргелі ғылыми зерттеулерді жүзеге асыратын ғылыми ұйымдардың тізбесіне енгізілген ғылыми ұйымдарға бөлінбейді.

Базалық қаржыландыру субъектілерін қаржыландыруды уәкілетті орган, салалық уәкілетті органдар бөлінетін бюджеттік бағдарлама бойынша тиісті қаржы жылына бекітілген бюджет шеңберінде жүзеге асырады.

Базалық қаржыландыру бойынша бөлінген қаражаттың пайдаланылуы туралы есепті базалық қаржыландыру субъектілері уәкілетті органға немесе салалық уәкілетті органға ұсынады.

Базалық қаржыландыру субъектісі ғылыми және (немесе) ғылыми-техникалық қызмет субъектілерін базалық қаржыландыру бойынша бөлінген қаражатты пайдалану туралы есепте көрсетілетін ақпараттың анықталған және заңдылығын қамтамасыз етеді.

Салалық уәкілетті органдар уәкілетті органға ғылыми және (немесе) ғылыми-техникалық қызмет субъектілерін базалық қаржыландыру қаражатын пайдалану туралы жиынтық есеп береді.

3. Базалық қаржыландыру ғылыми инфрақұрылымды және мүлікті, оның ішінде ғимараттарды, жабдықтар мен материалдарды ағымдағы қамтамасыз етуге, жетекші ғалымдардың, әкімшілік және қызмет көрсету персоналын еңбекақысын төлеуге, сондай-ақ мемлекеттік ғылыми ұйымдардың, мемлекеттік ұйымдарға теңестірілген ғылыми ұйымдардың, мемлекеттік жоғары және (немесе) жоғары оқу орнынан кейінгі білім беру ұйымдарының дауыс беретін акцияларының (жарғылық капиталға қатысу үлестерінің) елу және одан да көп пайызы тікелей не жанама тиесілі мемлекетке тиесілі жоғары және (немесе) жоғары оқу орнынан кейінгі білім беру ұйымдарының, сондай-ақ акцияларының (жарғылық капиталға қатысу үлестерінің) елу және одан да көп пайызы меншікке тиесілі заңды тұлғағалар дауыс беретін акцияларының (жарғылық капиталға қатысу үлестерінің) елу және одан да көп пайызы тиесілі жоғары және жоғары оқу орнынан кейінгі білім беру ұйымдарының ғылыми-техникалық қызметін ақпараттық сүйемелдеуге арналған базалық қаржыландыру нормалары бойынша шығыстарды қамтиды. Базалық қаржыландыру нормаларын уәкілетті орган әзірлейді және бекітеді.

4. Базалық қаржыландыру субъектілері болып табылатын ұйымдардың тізбесін уәкілетті орган салалық уәкілетті органдардың ұсыныстары негізінде қалыптастырады және бекітеді.

Соңғы екі жыл ішінде ғылыми зерттеулер жүргізуге мемлекеттік тапсырма және (немесе) мемлекеттік тапсырыс алмайтын базалық қаржыландыру субъектілері базалық қаржыландыру субъектілерінің тізбесінен шығарылуға жатады. Бағдарламалық-нысаналы қаржыландыру бойынша жұмыстарды үшінші тұлға (бірлесіп орындаушылар) ретінде жұмыстарды орындай отырып, соңғы бес жыл ішінде үздіксіз базалық қаржыландыру алатын ғылыми және (немесе) ғылыми-техникалық қызмет субъектілері базалық қаржыландыру субъектілерінің тізбесінен алып тастауға жатпайды.

**36-бап. Гранттық қаржыландыру**

1. Гранттық қаржыландыру ғылыми-зерттеу жұмыстарының деңгейін, ғылыми ұйымдардың және олардың ұжымдарының, ғалымдардың ғылыми-техникалық әлеуеті мен бәсекеге қабілеттілігін арттыру мақсатында ғылыми зерттеулер жүргізуге, сондай-ақ ғылыми және (немесе) ғылыми-техникалық қызмет нәтижелерін коммерцияландыруға бөлінеді.

2. Гранттық қаржыландыру ғылыми және (немесе) ғылыми-техникалық қызмет субъектілерінің зерттеулер жүргізуге қажетті материалдық-техникалық қамтамасыз етуді қоса алғанда, ғылыми зерттеулер жүргізуге шығыстарды қамтиды.

3. Гранттық қаржыландырудың негізгі бағыттары мен көлемін Жоғары ғылыми-техникалық комиссия Қазақстан Республикасының ғылымын дамытудың басым бағыттарына сәйкес ұлттық ғылыми кеңестердің ұсынымдарын ескере отырып бекітеді. Гранттық қаржыландыру көлемі белгіленген тәртіппен Республикалық бюджет комиссияның қарауына жатады.

4. Гранттық қаржыландыруға арналған конкурсқа ғылыми және (немесе)ғылыми-техникалық қызмет аккредиттелген субъектілері, сондай-ақ дербес білім беру ұйымдары тең шарттармен қатысады. Гранттық қаржыландыруға арналған конкурс ғылымды қаржыландыру қағидаларына сәйкес жүзеге асырылады.

5. Гранттық қаржыландыруға арналған конкурсты уәкілетті орган немесе (немесе) салалық уәкілетті орган жариялайды және хабарландыру конкурс жариялаған уәкілетті органның немесе салалық уәкілетті органның интернет-ресурсында орналастыруға жатады.

6. Гранттық қаржыландыруға қатысуға өтінімдерді аккредиттелген ғылыми және ғылыми-техникалық қызметтің аккредиттелген субъектілері, сондай-ақ дербес білім беру ұйымдары конкурс жариялаған уәкілетті органға немесе салалық уәкілетті органға береді.

7. Берілген өтінімдерді конкурс жариялаған уәкілетті орган немесе салалық уәкілетті орган тиісті ұлттық ғылыми кеңестің қарауына беру үшін Ұлттық мемлекеттік ғылыми-техникалық сараптама орталығына жібереді.

Ұлттық қауіпсіздік және қорғаныс саласындағы өтінімдерді қоспағанда, ұлттық ғылыми кеңестер қарайтын өтінімдер тізбесі Ұлттық мемлекеттік ғылыми-техникалық сараптама орталығының интернет-ресурсында орналастырылуға жатады.

8. Гранттық қаржыландыру туралы шешімді ұлттық ғылыми кеңес шығарады және оны конкурс жариялаған уәкілетті орган немесе салалық уәкілетті орган бекітеді.

9. Гранттық қаржыландыруды конкурс жариялаған уәкілетті орган немесе салалық уәкілетті орган не ғылыми және (немесе) ғылыми-техникалық қызметті, сондай-ақ ғылыми және (немесе) ғылыми-техникалық қызмет нәтижелерін коммерцияландыруды қаржыландыратын уәкілетті орган айқындаған заңды тұлғалар жүзеге асырады.

10. Гранттық қаржыландыруға арналған конкурстың нәтижелері конкурс жариялаған уәкілетті органның немесе салалық уәкілетті органның интернет-ресурсында орналастырылуға жатады.

11. Жобаның тиімді орындалуын қамтамасыз ету мақсатында жобаның ғылыми жетекшісінің бекітілген күнтізбелік жылға қаражатты жалпы көлемі шеңберінде шығындар баптары арасында қайта бөлуге құқығы бар.

Ғылыми жетекшінің ұлттық ғылыми кеңес бекіткен қаржыландыруды Қазақстан Республикасынан тыс жерге қызметтік іссапарлар мен ғылыми-ұйымдастыру шараларына ұлғайтуына жол берілмейді.

**37-бап. Бағдарламалық-нысаналы қаржыландыру**

1. Бағдарламалық-нысаналы қаржыландыру стратегиялық ғылыми зерттеулер жүргізуге бөлінеді және конкурстық негізде жүзеге асырылады.

Ұлттық қауіпсіздік және қорғаныс саласында қолданбалы ғылыми зерттеулер жүргізуге бағдарламалық-нысаналы қаржыландыру Жоғары ғылыми-техникалық комиссияның шешімі бойынша конкурстық рәсімдерден тыс мақұлдануы мүмкін.

2. Бағдарламалық-нысаналы қаржыландыру ғылыми және (немесе) ғылыми-техникалық қызмет субъектілерінің ғылыми зерттеулер жүргізу үшін қажетті материалдық-техникалық қамтамасыз етуді қоса алғанда, ғылыми зерттеулер жүргізуге шығыстарын қамтиды.

3. Бағдарламалық-нысаналы қаржыландыруға арналған конкурсқа ғылыми және (немесе) ғылыми-техникалық қызмет аккредиттелген субъектілері, сондай-ақ дербес білім беру ұйымдары, оның ішінде бірлесіп орындаушылар ретінде қатысады.

Бағдарламалық-нысаналы қаржыландыруға арналған конкурсқа қатысу мақсатында ғылыми және (немесе) ғылыми-техникалық қызмет субъектілері болып табылатын заңды тұлғалар индустриялық ғылыми технологиялық консорциумдар құруға құқылы.

4. Ғылыми, ғылыми-техникалық бағдарлама бойынша бағдарламалық-нысаналы қаржыландыруға арналған конкурсты уәкілетті орган немесе салалық уәкілетті орган жариялайды және хабарландыру конкурс жариялаған уәкілетті органның немесе салалық уәкілетті органның интернет-ресурсында орналастырылуға жатады.

5. Бағдарламалық-нысаналы қаржыландыруға қатысуға өтінімдерді ғылыми және (немесе) ғылыми-техникалық қызметтің аккредиттелген субъектілері, сондай-ақ дербес білім беру ұйымдары конкурс жариялаған уәкілетті органға немесе салалық уәкілетті органға береді.

Берілген өтінімдерді конкурс жариялаған уәкілетті орган немесе салалық уәкілетті орган тиісті ұлттық ғылыми кеңестің қарауы үшін Ұлттық мемлекеттік ғылыми-техникалық сараптама орталығына жібереді.

Ұлттық қауіпсіздік және қорғаныс саласындағы өтінімдерді қоспағанда, ұлттық ғылыми кеңестер қарайтын өтінімдер тізбесі Ұлттық мемлекеттік ғылыми-техникалық сараптама орталығының интернет-ресурсында орналастырылуға жатады.

6. Бағдарламалық-нысаналы қаржыландыруға конкурс жариялаған уәкілетті орган немесе салалық уәкілетті орган ғылыми, ғылыми-техникалық бағдарламаларды іске асыруға арналған өтінімдерді Жоғары ғылыми-техникалық комиссияға жібереді.

7. Нысаналы ғылыми, ғылыми-техникалық бағдарламаларды іске асыруға арналған конкурс жеңімпаздары ұлттық ғылыми кеңестердің шешімдері негізінде айқындалады және оларды конкурс жариялаған уәкілетті орган немесе салалық уәкілетті орган бекітеді.

8. Бағдарламалық-нысаналы қаржыландыруды конкурс жариялаған уәкілетті орган немесе салалық уәкілетті орган, ғылыми және (немесе) ғылыми-техникалық қызметті қаржыландыратын не уәкілетті орган айқындайтын заңды тұлға жүзеге асырады.

9. Конкурс нәтижелері бойынша уәкілетті орган немесе салалық уәкілетті орган ғылыми, ғылыми-техникалық бағдарлама бойынша бас ұйымды айқындауы мүмкін.

10. Бағдарламалық-нысаналы қаржыландыру конкурсының нәтижелері конкурс жариялаған уәкілетті органның немесе салалық уәкілетті органның интернет-ресурсында орналастырылуға жатады.

11. Қоғамдық, гуманитарлық ғылымдар, атом энергиясын пайдалану, ұлттық қауіпсіздік пен қорғаныс ғылымын қамтамасыз ету саласындағы қолданбалы ғылыми зерттеулерді қоспағанда, жеке серіктес тарапынан бірлесіп қаржыландыруды тарту кезінде қолданбалы ғылыми зерттеулерді қаржыландыру тәртібі ғылымды қаржыландыру қағидаларында айқындалады.

12. Жобаның тиімді орындалуын қамтамасыз ету мақсатында жобаның ғылыми жетекшісінің қаражатты күнтізбелік жылға бекітілген жалпы көлем шеңберінде шығындар баптары арасында қайта бөлуге құқығы бар. Ғылыми жетекшінің ұлттық ғылыми кеңес бекіткен қаржыландыруды Қазақстан Республикасынан тыс жерлерге қызметтік іссапарлар мен ғылыми-ұйымдастыру шараларына ұлғайтуына жол берілмейді.

**38-бап. Іргелі ғылыми зерттеулерді жүзеге асыратын ғылыми ұйымдарды қаржыландыру**

1. Уәкілетті орган бекіткен іргелі зерттеулерді жүзеге асыратын ғылыми ұйымдардың уәкілетті орган бекіткен тізбесіне енгізілген мемлекеттік ғылыми ұйымдарға және мемлекет жүз пайыз қатысатын ғылыми ұйымдарға қаржыландыру археология, астрономия, астрофизика, атом энергиясы, шығыстану, өнер, тарих, мәдениет, әдебиет, математика және механика, білім беру, саясаттану, дінтану, әлеуметтану, философия, этнология, тіл білімі саласында және уәкілетті орган айқындайтын өзге де салаларда іргелі ғылыми зерттеулер жүргізуге бөлінеді.

2. Осы баптың 1-тармағына сәйкес уәкілетті орган бекіткен іргелі ғылыми зерттеулерді жүзеге асыратын ғылыми ұйымдардың тізбесіне енгізілген ғылыми ұйымдарды қаржыландыру бес жылдан аспайтын мерзімге іргелі ғылыми зерттеулер жүргізу үшін ағымдағы, сондай-ақ материалдық-техникалық қамтамасыз етуге арналған шығыстарды қамтиды.

3. Осы баптың 1-тармағына сәйкес іргелі ғылыми зерттеулерді жүзеге асыратын ғылыми ұйымдардың тізбесіне енгізу үшін, сондай-ақ іргелі ғылыми зерттеулерді қаржыландыруға арналған өтінімдерді мемлекеттік ғылыми ұйымдар мен мемлекет жүз пайыз қатысатын ғылыми ұйымдар уәкілетті органға жібереді.

Іргелі ғылыми зерттеулерді қаржыландыруға берілген өтінімдерді уәкілетті орган Ұлттық мемлекеттік ғылыми-техникалық сараптама орталығына және одан әрі тиісті ұлттық ғылыми кеңестердің қарауына жібереді.

Уәкілетті орган ұлттық ғылыми кеңестердің шешімдерімен бірге іргелі ғылыми зерттеулерді қаржыландыруға арналған өтінімдерді Жоғары ғылыми-техникалық комиссияға жібереді.

4. Осы баптың 1-тармағына сәйкес уәкілетті орган бекіткен іргелі ғылыми зерттеулерді жүзеге асыратын ғылыми ұйымдардың тізбесіне енгізілген ғылыми ұйымдар жыл сайынғы есептерді ұлттық ғылыми кеңестерге ұсынады.

**39-бап. Ғылымды дамытуды ынталандырудың мемлекеттік шаралары**

Ғылыми және ғылыми-техникалық қызметті ынталандырудың мемлекеттік шараларына мыналар жатады:

1) ғылыми, ғылыми-техникалық және жобаларды қаржыландыру;

2) ғылыми және (немесе) ғылыми-техникалық қызметтің аккредиттелген субъектілері орындайтын ғылыми-зерттеу, ғылыми-техникалық және тәжірибелік-конструкторлық жұмыстарға, зияткерлік меншік объектілеріне айрықша құқықтар алуға шығыстар бойынша салықтық жеңілдіктер, сондай-ақ салықтық шегерімдер беру;

3) толық ғылыми цикл жобаларын және ғылыми және (немесе) ғылыми-техникалық қызмет нәтижелерін коммерцияландыру жобаларын іске асыру кезінде өнеркәсіп саласындағы қызмет субъектілерінің Қазақстан Республикасының заңнамасына сәйкес мемлекеттік қолдауға құқығы бар.

**8-тарау. ҒЫЛЫМИ ЖӘНЕ (НЕМЕСЕ) ҒЫЛЫМИ-ТЕХНИКАЛЫҚ ҚЫЗМЕТ НӘТИЖЕЛЕРІН КОММЕРЦИЯЛАНДЫРУ**

**40-бап. Ғылыми және (немесе) ғылыми-техникалық қызмет нәтижелерін коммерцияландыру**

1. Мемлекет ғылыми және (немесе) ғылыми-техникалық қызметті дамытуды экономикалық ынталандыруға, ғылыми және (немесе) ғылыми-техникалық қызмет саласындағы мемлекеттік-жекешелік әріптестікті дамытуға, Қазақстан Республикасының заңнамасында белгіленген тәртіппен экономиканың басым секторларында технологияларды коммерцияландыруды қаржыландыруға кепілдік береді.

2. Мемлекеттік ғылыми ұйымдарға, мемлекеттік жоғары және (немесе) жоғары оқу орнынан кейінгі білім беру ұйымдарына, оның ішінде өзге тұлғалармен бірлесіп қызметі ғылыми және (немесе) ғылыми-техникалық қызмет нәтижелерін іс жүзінде қолдану (коммерцияландыру) болып табылатын өзге тұлғалармен бірлесіп ұйымдар құруға рұқсат етіледі.

3. Мемлекеттік ғылыми ұйымдар, мемлекеттік жоғары және (немесе) жоғары оқу орнынан кейінгі білім беру ұйымдары зияткерлік меншікке мүліктік құқықтарына иелік ету олардың мүлкінің меншік иесі заңнамада белгіленген тәртіппен жүзеге асырады.

Ұйым жүзеге асыратын ғылыми және (немесе) ғылыми-техникалық қызмет нәтижелерін коммерцияландырудан түскен кірістің бір бөлігін ғылыми зерттеу жүргізуді не оны коммерцияландыруды қаржыландыратын жоғары және (немесе) жоғары оқу орнынан кейінгі білім беру ұйымының эндаумент-қорына бөлуге жол беріледі.

4. Ғылыми және (немесе) ғылыми-техникалық қызмет нәтижелерін коммерцияландыруды жүзеге асыратын ұйымды құру туралы хабарламаны оның құрылтайшылары тиісті салалық уәкілетті органға мемлекеттік тіркелген кезден бастап күнтізбелік жеті күннен кешіктірмей хабардар етеді.

5. Ғылыми және (немесе) ғылыми-техникалық қызметтің басқа субъектілері ғылыми және (немесе) ғылыми-техникалық қызмет нәтижелерін коммерцияландыруды жүзеге асыратын ұйымның жарғылық капиталына салым ретінде зияткерлік меншік құқықтарын енгізуі мүмкін.

6. Ғылыми және (немесе) ғылыми-техникалық қызмет нәтижелерін коммерцияландыруды жүзеге асыратын ұйымның жарғылық капиталына салым ретінде енгізілетін зияткерлік меншік құқығын бағалау Қазақстан Республикасының заңнамасына сәйкес жүргізіледі.

7. Ғылыми және (немесе) ғылыми-техникалық қызмет нәтижелерін коммерцияландыруды жүзеге асыратын ұйымдардың жарғылық капиталдарындағы акцияларды (қатысу үлестерін) басқару Қазақстан Республикасының заңнамасында белгіленген тәртіппен жүзеге асырылады.

**41-бап. Ғылыми және (немесе) ғылыми-техникалық қызмет нәтижелерін коммерцияландыруға қатысушылар**

Ғылыми және (немесе) ғылыми-техникалық қызмет нәтижелерін коммерцияландыруға қатысушылар:

1) ғылыми және (немесе) ғылыми-техникалық қызмет субъектілері;

2) жеке кәсіпкерлік, квазимемлекеттік сектор субъектілері;

3) Қазақстан Республикасының заңнамасына сәйкес Қазақстан Республикасында аккредиттелген шетелдік жоғары және (немесе) жоғары оқу орнынан кейінгі білім беру ұйымдары мен ғылыми ұйымдар;

4) стартап компаниялар;

5) ғылыми және (немесе) ғылыми-техникалық қызмет нәтижелерін коммерцияландыру орталықтары (кеңселері);

6) сервистік компаниялар;

7) технологиялық парктер;

8) ғылыми және (немесе) ғылыми-техникалық қызмет нәтижелерін коммерцияландыруға инвестициялауды жүзеге асыратын жеке немесе заңды тұлғалар болып табылады.

**42-бап. Ғылыми және (немесе) ғылыми-техникалық қызмет нәтижелерін коммерцияландыру тетіктері**

 Жеке және заңды тұлғалардың ғылыми және (немесе) ғылыми-техникалық қызмет нәтижелеріне құқықтарын іске асыру ғылыми және (немесе)
ғылыми-техникалық қызмет нәтижелерін коммерцияландыру тетіктері арқылы жүзеге асырылады, олар:

 1) лицензиялық шартты және (немесе) ғылыми және (немесе) ғылыми-техникалық қызмет нәтижелеріне айрықша құқықтарды басқаға беру шартын жасасу;

 2) стартап-компанияларды құру;

 3) ғылыми және (немесе) ғылыми-техникалық қызмет нәтижелерін өз өндірісіне ендіру (пайдалану);

 4) Қазақстан Республикасының заңнамасында көзделген өзге де тәсілдер болып табылады.

**9-тарау. ҒЫЛЫМИ ЖӘНЕ (НЕМЕСЕ) ҒЫЛЫМИ-ТЕХНИКАЛЫҚ ҚЫЗМЕТ НӘТИЖЕЛЕРІН КОММЕРЦИЯЛАНДЫРУДЫ ЫНТАЛАНДЫРУ МЕН ҚОЛДАУДЫҢ МЕМЛЕКЕТТІК ШАРАЛАРЫ**

**43-бап. Ғылыми және (немесе) ғылыми-техникалық қызмет нәтижелерін коммерцияландыруды ынталандырудың мемлекеттік шаралары**

Ғылыми және (немесе) ғылыми-техникалық қызмет нәтижелерін коммерцияландыруға қатысушыларға берілетін мемлекеттік ынталандыру шараларына:

1) ғылыми және (немесе) ғылыми-техникалық қызмет нәтижелерін жасағаны және ендіргені (пайдаланғаны) үшін авторларға сыйақы төлеу;

2) ғылыми және (немесе) ғылыми-техникалық қызмет нәтижелерін коммерцияландыруға арналған гранттар;

3) мемлекеттік-жекешелік әріптестік негізінде жоғары технологиялық өнім шығаруды және (немесе) жаңа технологияларды ендіруді жүзеге асыратын өндірістер құруға жәрдемдесу;

4) ғылыми және (немесе) ғылыми-техникалық қызмет нәтижелерін коммерцияландыруға қатысушылардың біліктілігін арттыру және қайта даярлау бағдарламалары;

5) уәкілетті орган мен салалық уәкілетті органдар, облыстардың, республикалық маңызы бар қалалардың, астананың жергілікті атқарушы органдары айқындаған өзге де ынталандыру шаралары жатады.

**44-бап. Мемлекеттік қолдау нысандары**

1. Ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламаларын іске асыру мемлекеттік қолдау нысаны болып табылады.

2. Ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламаларын уәкілетті орган, салалық уәкілетті органдар, облыстардың, республикалық маңызы бар қалалардың, астананың жергілікті атқарушы органдары әзірлейді және іске асырады, сондай-ақ жоғары оқу орындары, ғылыми ұйымдар және ғылыми-білім беру консорциумдары әзірлей және іске асыра алады.

3. Ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламаларына жоғары оқу орындарының, ғылыми ұйымдардың, стартап-компаниялардың, басқа да заңды тұлғалардың қызметкерлері бағдарлама әзірлеуші белгілеген талаптарға сәйкес қатыса алады.

4. Ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламалары ғылыми-өндірістік байланыстарды дамытуға, өңірлік әлеуметтік-экономикалық дамуға, стартап-компанияларды құру мен дамытуға, жоғары оқу орындары, ғылыми ұйымдар, стартап-компаниялар қызметкерлерінің, ғылыми және (немесе) ғылыми-техникалық қызмет нәтижелерін коммерцияландыру саласындағы басқа да заңды және жеке тұлғалардың біліктілігін арттыруға бағытталуға тиіс.

5. Ғылыми және (немесе) ғылыми-техникалық қызмет нәтижелерін коммерцияландыруға жәрдемдесу бағдарламалары, ғылыми және (немесе) ғылыми-техникалық қызмет нәтижелерін коммерцияландыру орталықтарын (офистерін) қоспағанда, өнеркәсіптік-инновациялық инфрақұрылым элементтерінде материалдық-техникалық базаны ұсынуға және пайдалануға байланысты қатынастарға қолданылмайды.

**45-бап. Ғылым қоры**

1. Ғылым қоры – мемлекет жүз пайыз қатысатын коммерциялық емес акционерлік қоғам нысанындағы заңды тұлға.

2. Ғылым қоры:

1) ғылыми және (немесе) ғылыми-техникалық қызмет нәтижелерін коммерцияландыруға гранттарды аккредиттелген ғылыми және ғылыми-техникалық қызмет субъектілеріне және коммерцияландырудың өзге де қатысушыларын береді;

2) бизнес-акселерацияны, технологиялық бизнес-инкубациялауды, технологиялық брокерлікті, ықтимал инвесторларды іздеуді, маркетингтік және өзге де іс-шараларды жүргізуді қоса алғанда, ғылыми және (немесе) ғылыми-техникалық қызмет нәтижелерін коммерцияландыруға қатысушыларға ұйымдастырушылық және құқықтық жәрдем көрсетеді;

3) ғылыми және (немесе) ғылыми-техникалық қызмет нәтижелерін коммерцияландыруды ынталандыру үшін ақпараттық, білім беру және қаржы ресурстарын тарту мақсатында халықаралық ұйымдармен ынтымақтастықты жүзеге асырады;

4) гранттық қаражаттың нысаналы пайдаланылуына талдауды және ғылыми және (немесе) ғылыми-техникалық қызмет нәтижелерін коммерцияландыру жобаларын іске асыру жөніндегі іс-шараларды бағалауды жүргізеді;

5) инновациялар мен жаңа технологиялар нарығына мониторинг жүргізеді;

6) ақпараттық-талдамалық және консультациялық қызметтер көрсетеді;

7) ғылыми және (немесе) ғылыми-техникалық қызмет нәтижелерін коммерцияландыруға арналған жобаларды іске асыруды қаржылық-экономикалық талдау нәтижелері бойынша Қазақстан Республикасының заңнамасында көзделген тәртіппен заңды тұлғалардың, оның ішінде стартап-компаниялардың жарғылық капиталында олардың үлесін өтеусіз алу жолымен компаниялардың ғылыми және (немесе) ғылыми-техникалық қызметінің нәтижелерін (практикалық қолдану) коммерцияландыру жобалары бойынша қатысады;

8) венчурлік қаржыландыру тетіктері мен инфрақұрылымды қалыптастыруға қатысады.

**46-бап. Ғылыми және (немесе) ғылыми-техникалық қызмет нәтижелерін коммерцияландыруға гранттар беру**

1. Мемлекеттік бюджеттен қаржыландырылатын ғылыми және (немесе) ғылыми-техникалық қызметтің нәтижелерін коммерцияландыруға арналған грант ғылыми және (немесе) ғылыми-техникалық қызметтің аккредиттелген субъектісі мен ғылыми және (немесе) ғылыми-техникалық қызметтің нәтижелерін коммерцияландыру жобасында мәлімделген өзге де қатысушыларға ғылыми және (немесе) ғылыми-техникалық қызметті ғылымды қаржыландыру қағидаларында көзделген тәртіппен беріледі.

2. Мемлекеттік бюджеттен қаржыландырылатын ғылыми және (немесе) ғылыми-техникалық қызметтің нәтижелерін коммерцияландыру жобасын іске асыруға арналған шарт ғылыми және (немесе) ғылыми-техникалық қызметтің аккредиттелген субъектісі мен ғылыми және (немесе) ғылыми-техникалық қызметтің нәтижелерін коммерцияландыру жобасында мәлімделген өзге де қатысушы (қатысушылар) және Ғылым қоры іске асырылатын бүкіл мерзімге, бірақ бес жылдан аспайтын мерзімге жасалады.

3. Бюджеттен тыс қаражаттан қаржыландырылатын ғылыми және (немесе) ғылыми-техникалық қызмет нәтижелерін коммерцияландыруға арналған грант ғылыми және (немесе) ғылыми-техникалық қызмет нәтижелерін коммерцияландыруға қатысушыларға ғылыми және (немесе) ғылыми-техникалық қызмет нәтижелерін коммерцияландыруды қаржыландыруды жүзеге асыратын жеке немесе заңды тұлғалар айқындайтын тәртіппен беріледі.

4. Ғылыми және (немесе) ғылыми-техникалық қызмет нәтижелерін коммерцияландыруды қаржыландыру бюджет қаражатынан және (немесе) Қазақстан Республикасының заңнамасында тыйым салынбаған өзге де көздерден жүзеге асырылады.

**47-бап. Ғылыми және (немесе) ғылыми-техникалық қызмет нәтижелерін коммерцияландыруға қатысушылардың құқықтары**

1. Ғылыми және (немесе) ғылыми-техникалық қызмет субъектілері алған зияткерлік меншік құқығы осы Заңның 35-бабының 3-тармағына сәйкес белгіленеді.

2. Қаржыландырылуы бюджет қаражаты есебінен жүзеге асырылған ғылыми және (немесе) ғылыми-техникалық қызмет нәтижелерін жасағаны және ендіргені (пайдаланғаны) үшін автордың сыйақы алуға құқығы бар.

3. Жоғары және (немесе) жоғары оқу орнынан кейінгі білім беру ұйымдары, ғылыми ұйымдар зияткерлік қызмет нәтижелеріне мүліктік құқықтарға, сондай-ақ құрылған стартап-компаниялардың қызметінен, оның ішінде жеке кәсіпкерлік субъектілерімен, квазимемлекеттік сектормен бірлесіп алынған кірістерге дербес билік етеді.

 4. Жеке кәсіпкерлік, квазимемлекеттік сектор субъектілері ғылыми және (немесе) ғылыми-техникалық қызмет нәтижелерін коммерцияландырудың басқа да қатысушысымен жасалған шарт негізінде зияткерлік меншік құқығын өзіне тіркеуге құқылы.

**48-бап. Ғылыми және (немесе) ғылыми-техникалық қызмет нәтижелері авторларының құқықтары**

1. Айрықша құқықтары жұмыс берушіге тиесілі ғылыми және (немесе) ғылыми-техникалық қызмет нәтижелерінің авторларына сыйақыны жұмыс беруші олар тиісті патентті немесе авторлық құқық объектісіне құқықтарды мемлекеттік тіркеу туралы куәлікті (қорғау құжатын) алған күнінен бастап бір ай мерзімде төлейді.

Ғылыми және (немесе) ғылыми-техникалық қызмет нәтижелерін жасағаны үшін сыйақыны жұмыс беруші, егер олардың арасындағы шартта өзгеше белгіленбесе, кемінде бір орташа айлық жалақы мөлшерінде төлейді.

Айрықша құқықтары жұмыс берушіге тиесілі ғылыми және (немесе) ғылыми-техникалық қызмет нәтижелерін жеке өндірісінде ендірген (пайдаланған) жағдайда ғылыми және (немесе) ғылыми-техникалық қызмет нәтижесінің авторына кемінде бір жүз айлық есептік көрсеткіш мөлшеріндегі сыйақы патент немесе авторлық құқық объектісіне құқықтарды мемлекеттік тіркеу туралы куәлік (қорғау құжаты) қолданысының бүкіл мерзімі ішінде жыл сайын төленеді.

2. Лицензиялық шартты немесе айрықша құқықты басқаға беру шартын жасасқан жағдайда авторға сыйақы сыйақының ең жоғары мөлшері шектелмей, лицензиялық шарт сомасының (роялтиді қоса алғанда) кемінде отыз пайызын құрайды. Сыйақы автордың жұмыс берушімен жасасқан шарты негізінде төленеді. Ғылыми және (немесе) ғылыми-техникалық қызмет нәтижелерін ендіргені (пайдаланғаны) үшін сыйақы авторға осындай нәтиже пайдаланылған әрбір қаржы жылы аяқталғаннан кейін үш айдан кешіктірмей және лицензиялық шарт қолданысының бүкіл мерзімі ішінде лицензиялық шарт бойынша төлемдер түскеннен кейін үш айдан кешіктірмей төленеді.

3. Осы баптың 1 және 2-тармақтарында көзделген сыйақыларды уақытында төлемегені үшін жұмыс беруші авторға олардың арасында жасалған шартқа сәйкес мерзімі өткен әрбір күн үшін өсімпұл төлейді.

4. Егер ғылыми және (немесе) ғылыми-техникалық қызмет нәтижелері айрықша құқықтар жұмыс берушіге тиесілі бірнеше автордың бірлескен шығармашылық еңбегімен жасалған болса, онда олардың әрқайсысына кемінде бір орташа айлық жалақы мөлшерінде сыйақы төленеді.

Егер жұмыс беруші мен авторлар арасындағы шартта өзгеше көзделмесе, осы баптың 2 және 3-тармақтарында көзделген сыйақылар мен өсімпұлдарды жұмыс беруші авторларға тең мөлшерде төлейді.

5. Жұмыс беруші мен ғылыми және (немесе) ғылыми-техникалық қызмет нәтижесінің авторы болып табылатын жұмыскер арасындағы еңбек қатынастары тоқтаған жағдайда да осы баптың 2, 3 және 4-тармақтарында көзделген сыйақылар мен өсімпұл төлеу сақталады.

6. Егер айрықша құқықтары өзіне (өздеріне) тиесілі ғылыми және (немесе) ғылыми-техникалық қызмет нәтижелерінің авторы (авторлары) стартап-компанияның құрылтайшысы ретінде, оның ішінде өзге де жеке және (немесе) заңды тұлғалармен бірлесіп әрекет еткен жағдайда, оның (олардың) стартап-компанияның жарғылық капиталындағы қатысу үлесі кемінде он бес пайызды құрауға тиіс.

7. Зияткерлік меншік авторлары мен иелерінің құқықтарын бұзуға, ғылыми және (немесе) ғылыми-техникалық қызмет нәтижелерін коммерцияландыру саласындағы шарттарды жасауға және орындауға байланысты даулар сот тәртібімен қаралады.

**49-бап. Жоғары және (немесе) жоғары оқу орнынан кейінгі білім беру ұйымдарының, ғылыми ұйымдардың құқықтары**

1. Ғылыми және (немесе) ғылыми-техникалық қызмет нәтижелерін коммерцияландыру білім беру қызметімен және ғылыми қызметпен қатар жоғары оқу орындары мен ғылыми ұйымдар қызметінің басым бағыты болып табылады.

2. Жоғары және (немесе) жоғары оқу орнынан кейінгі білім беру ұйымдары, ғылыми ұйымдар өздерінің ұйымдық-құқықтық нысанына қарамастан:

1) ғылыми және (немесе) ғылыми-техникалық қызмет нәтижелеріне айрықша құқықтарға дербес иелік етуге;

2) лицензиялық шарт бойынша ғылыми және (немесе) ғылыми-техникалық қызмет нәтижесін пайдалану құқығын беруге;

3) айрықша құқықтарды басқаға беру шартының негізінде ғылыми және (немесе) ғылыми-техникалық қызмет нәтижесіне айрықша құқықты иеліктен шығаруға;

4) ғылыми және (немесе) ғылыми-техникалық қызмет нәтижесіне айрықша құқықты кепілге беруге;

5) ғылыми және (немесе) ғылыми-техникалық қызмет нәтижесіне айрықша құқықтарды жарғылық капиталға жарна ретінде енгізуге;

6) ғылыми және (немесе) ғылыми-техникалық қызмет нәтижесіне айрықша құқықты өзге де тәсілмен иелік етуге құқылы.

3. Мемлекеттік жоғары оқу орындары, мемлекеттік ғылыми ұйымдар өздерінің ұйымдық-құқықтық нысандарына қарамастан, ғылыми және (немесе) ғылыми-техникалық қызмет нәтижелерін коммерцияландыру мақсатында өздерінің мүлкінің меншік иесінің келісімінсіз стартап-компанияның құрылтайшылары болуға құқығы бар.

Мемлекеттік жоғары оқу орындары, мемлекеттік ғылыми ұйымдар мемлекеттік органдардың келісімінсіз ғылыми және (немесе) ғылыми-техникалық қызмет нәтижелерін коммерцияландыруды жүзеге асыратын ұйымның жарғылық капиталына салым ретінде зияткерлік меншік құқығын ғана енгізуге құқылы.

Мемлекеттік ғылыми ұйымдардың, мемлекеттік жоғары оқу орындарының зияткерлік меншікке мүліктік құқықтарға иелік етуі уәкілетті мемлекеттік органның – олардың мүлкінің меншік иесінің келісімінсіз жүзеге асырылады.

4. Жоғары оқу орындарының, ғылыми ұйымдардың ғылыми және (немесе) ғылыми-техникалық қызмет нәтижелерін коммерцияландыру мақсатында басқа да жеке және заңды тұлғаларды құрылатын стартап-компаниялардың құрылтайшылары (қатысушылары) ретінде тартуға құқығы бар.

Осы жеке және заңды тұлғалардың стартап-компаниялардың жарғылық капиталына салымы олардың қатысу үлесінің кемінде елу пайыз ақшалай қаражатымен не зияткерлік меншікке айрықша құқықпен, материалдармен, жабдықтармен немесе ғылыми және (немесе) ғылыми-техникалық қызмет нәтижелерін коммерцияландыру үшін қажетті өзге де мүлікпен төленуі мүмкін.

5. Жоғары оқу орындары, ғылыми ұйымдар өздерінің ұйымдық-құқықтық нысанына қарамастан, уәкілетті мемлекеттік органның – өздерінің мүлкінің меншік иесінің келісімінсіз ғылыми және (немесе) ғылыми-техникалық қызмет нәтижелерін коммерцияландыру нәтижесінде алынған табыстарға дербес иелік етуге құқылы.

6. Стартап-компанияның жарғылық капиталына салым ретінде енгізілетін зияткерлік меншік құқықтарын бағалау Қазақстан Республикасының бағалау қызметі туралы заңнамасына сәйкес жүзеге асырылады.

7. Мемлекеттік жоғары оқу орындары, мемлекеттік ғылыми ұйымдар өздерінің мүлкінің меншік иесінің келісімінсіз стартап-компаниялардың жарғылық капиталдарындағы өздерінің қатысу үлестеріне дербес иелік етуге құқылы.

8. Құрылтайшылары (қатысушылары) мемлекеттік жоғары оқу орындары, мемлекеттік ғылыми ұйымдар болып табылатын стартап-компаниялардың жарғылық капиталдарындағы қатысу үлестеріне иелік етуден алынған табыстар, сондай-ақ осы мемлекеттік жоғары оқу орындары, мемлекеттік ғылыми ұйымдар алған стартап-компаниялар табысының бір бөлігі олардың дербес иелік етуіне түседі.

Стартап-компанияның қызметінен алынған табыстар зияткерлік меншіктің құқықтық қорғалуына, автор мен ғылыми және (немесе) ғылыми-техникалық қызмет нәтижелерін коммерцияландыруға жәрдем көрсеткен адамдарға сыйақы төлеуге және стартап-компанияның жарғыда көзделген басқа да шығыстарына жұмсалады.

9. Егер жоғары оқу орындары мен ғылыми ұйымдардың ішкі құжаттарында өзгеше көзделмесе, авторлардың үлесі жоғары оқу орындары, ғылыми ұйымдар алған стартап-компания табысы үлесінің отыз пайызынан кем болмауға тиіс.

10. Стартап-компания таратылған кезде мемлекеттік жоғары оқу орындары, мемлекеттік ғылыми ұйымдар жарғылық капиталға салым ретінде енгізген ғылыми және (немесе) ғылыми-техникалық қызмет нәтижелеріне айрықша құқықтар осы ұйымдарға беріледі. Егер жарғылық капиталға салым ретінде зияткерлік қызмет нәтижелерін пайдалану құқығы енгізілген болса, онда тиісті лицензиялық шарт стартап-компания таратылған күннен бастап өз қолданысын тоқтатады.

**50-бап. Ғылыми және (немесе) ғылыми-техникалық қызмет нәтижелерін коммерцияландыру орталықтары (офистері)**

1. Ғылыми және (немесе) ғылыми-техникалық қызмет нәтижелерін коммерцияландыру орталықтарының (офистерінің) қызметі, оның ішінде коммерцияландыру үшін технологиялар іздеуді және бағалауды, маркетингтік зерттеулерді, зияткерлік меншік құқықтарын сақтау және қорғау саласында консультациялық қызметтер көрсетуді, ғылыми және (немесе) ғылыми-техникалық қызмет нәтижелерін коммерцияландыру стратегиясын әзірлеуді, ғылыми және (немесе) ғылыми-техникалық қызмет субъектілері мен жеке кәсіпкерлік субъектілерінің шарттар жасасуы мақсатында олардың өзара іс-қимылын ұйымдастыруды қоса алғанда, ғылыми және (немесе) ғылыми-техникалық қызмет нәтижелерін коммерцияландыру жөнінде қызметтер кешенін көрсетуге бағытталған.

2. Ғылыми және (немесе) ғылыми-техникалық қызмет нәтижелерін коммерцияландыру орталықтарының (офистерінің) жұмыс істеуі жоғары оқу орындарының, ғылыми ұйымдардың қаражаты есебінен ғылыми-зерттеу және тәжірибелік-конструкторлық жұмыстарды орындауға бөлінген гранттық қаржыландыру көлемінің кемінде екі пайызы мөлшерінде қамтамасыз етіледі.

3. Ғылыми және (немесе) ғылыми-техникалық қызмет нәтижелерін коммерцияландыру орталықтары (офистері) қызметінің тиімділігін қамтамасыз ету мақсатында жоғары оқу орындары, ғылыми ұйымдар оларға жоғары оқу орындары мен ғылыми ұйымдар жасаған лицензиялық шарттар және зияткерлік меншік құқықтарын басқаға беру шарттары сомасының кемінде он пайыз қаражатын жібереді.

**10-тарау. ХАЛЫҚАРАЛЫҚ ЫНТЫМАҚТАСТЫҚ**

**51-бап. Халықаралық ынтымақтастық**

1. Халықаралық ынтымақтастық тиісті халықаралық шарттардың, халықаралық ғылыми, ғылыми-техникалық жобалар мен бағдарламалардың негізінде, сондай-ақ қазақстандық және шетелдік ғылыми және өзге де ұйымдар арасында ғылыми-техникалық ынтымақтастықты орнату мен кеңейтуге жәрдемдесетін нысанда жүзеге асырылады.

2. Ғылыми және (немесе) ғылыми-техникалық қызмет субъектілері халықаралық ғылыми, ғылыми-техникалық ұйымдар мен бірлестіктерге кіруге, халықаралық ғылыми, ғылыми-техникалық жобалар мен бағдарламаларға, шет мемлекеттердің ғылыми, ғылыми-техникалық жобалары мен бағдарламаларына қатысуға құқылы.

3. Қазақстан Республикасының аумағында белгіленген тәртіппен шетелдіктердің, азаматтығы жоқ адамдардың және шетелдік заңды тұлғалардың қатысуымен ғылыми ұйымдар мен ғылыми орталықтар құрылуы мүмкін.

4. Ғылым мен техника саласына салынатын шетелдік инвестициялар Қазақстан Республикасының заңнамасында көзделген тәртіппен және нысандарда жүзеге асырылады.

5. Қазақстан Республикасының мемлекеттік органдары ғылыми және (немесе) ғылыми-техникалық нәтижелердің, сондай-ақ ғылыми және (немесе) ғылыми-техникалық өнімдердің Қазақстан Республикасының аумағынан тыс жерлерге берілуін бақылауды Қазақстан Республикасының заңнамасында белгіленген тәртіппен жүзеге асырады.

**11-тарау. ҚОРЫТЫНДЫ ЕРЕЖЕЛЕР**

**52-бап. Қазақстан Республикасының Ғылым туралы заңнамасын бұзғаны үшін жауаптылық**

Қазақстан Республикасының ғылым және технологиялық саясат туралы заңнамасын бұзу Қазақстан Республикасының заңдарында белгіленген жауаптылыққа алып келеді.

**53-бап. Осы Заңды қолданысқа енгізу тәртібі**

1. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.

2. Мыналардың:

1) «Ғылым туралы» 2011 жылғы 18 ақпандағы Қазақстан Республикасы Заңының;

2) «Ғылыми және (немесе) ғылыми-техникалық қызмет нәтижелерін коммерцияландыру туралы» 2015 жылғы 31 қазандағь ы Қазақстан Республикасы Заңының күші жойылды деп танылсын.

**Қазақстан Республикасының**

**Президенті**